«Χρειαζόμαστε ιστορίες, ακόμη και τις ακραίες» - ΤΑ ΝΕΑ\ntanea.gr > Έντυπες Ειδήσεις > Ζωή & Τέχνες > «Χρειαζόμαστε ιστορίες, ακόμη και τις ακραίες»\n«Χρειαζόμαστε ιστορίες, ακόμη και τις ακραίες»\nΟ κορυφαίος αμερικανός συγγραφέας μιλάει για την επιβίωση του μυθιστορήματος, τον Ροθ και τον Χέμινγουεϊ, με αφορμή το «Zero K», που μεταφράστηκε στα ελληνικά\nΔουλγερίδης Δημήτρης 22 Ιουνίου 2019 | 05:00\nΜε τον Ντον ΝτεΛίλο είσαι ανά πάσα στιγμή ασφαλής ότι θα συναντήσεις βασικά μοτίβα της τέχνης του πίσω από φαινομενικά στυλιζαρισμένες προτάσεις. Είναι η ίδια στιγμή που πέφτεις από ύψος 10.000 μέτρων σε ένα λογοτεχνικό τοπίο που μοιάζει πρωτόγνωρο, ικανό να σε αιφνιδιάσει σαν να ήταν το πρώτο του βιβλίο. Στο «Zero K» οι δύο αυτές αντιφάσεις συναντιούνται ξανά. Από τις πρώτες σελίδες θέλεις να το σταμπάρεις ως την πλέον πρόσφατη φουτουριστική σύλληψη του Μεγάλου Ντον λόγω της πλοκής: ο Τζέφρι Λόκχαρτ αφηγείται το εγχείρημα του πατέρα του, Ρος, που έχει ξοδέψει χρόνο και χρήμα για να πραγματοποιήσει το πείραμα της κρυογονικής αναστολής στη μονάδα Zero K (το απόλυτο μηδέν, η θερμοκρασία της κρυοσυντήρησης των νεκρών), κάπου στη στέπα του Καζακστάν. Σκοπός του είναι να βοηθήσει τη δεύτερη σύζυγό του, την αρχαιολόγο Αρτις Μαρτινό, να απαλλαγεί από την ασθένειά της και να ξαναγεννηθεί στο μέλλον μέσα από μια διαδικασία «μοριακής ανασυγκρότησης».\nΜια χειρονομία αγάπης μέσα σε ένα σύμπαν μεγαλεπήβολο, υπερφυσικό. Μη φανταστεί κανείς ότι ο ΝτεΛίλο εξαντλεί τη δεξιοτεχνία του στις διακλαδώσεις της υπόθεσης. Δεν είναι η πρώτη φορά που στα σημαντικά βιβλία του υπάρχει η αίσθηση της «ακινησίας» και της ανάγκης για περισυλλογή - παρεμπιπτόντως, η λέξη εμφανίζεται στην πέμπτη αράδα του «Zero K». Μόλις στο προηγούμενο μυθιστόρημά του, το «Point Omega» (Εστία, 2013, μτφ. Ελένη Γιαννακάκη), ο χαρακτήρας της αρχής παρακολουθεί τη βιντεοεγκατάσταση του Ντάγκλας Γκόρντον «24 Hour Psycho» στο MoMA της Νέας Υόρκης:\nΟσο λιγότερα πράγματα υπήρχαν για να δει, όσο πιο έντονα κοιτούσε, τόσο πιο πολλά έβλεπε. Κι αυτός ήταν ο στόχος. Να δεις τι υπάρχει εδώ, τελικά να κοιτάς και να ξέρεις πως κοιτάς, να νιώθεις το χρόνο να περνάει, να υπάρχεις ζωντανός σε οτιδήποτε συμβαίνει στις απειροελάχιστες αντιληπτικές εντυπώσεις της κίνησης.\nΟσο λιγότερες πληροφορίες υπάρχουν στις λειασμένες προτάσεις του ΝτεΛίλο τόσο πιο πολλές ιδέες ανακαλύπτουμε. Κάτω από το εντυπωσιακό πείραμα στο «Zero K» κρύβονται απανωτά επίπεδα επιστημονικής και ιστορικής γνώσης, τα οποία ο συγγραφέας δεν δείχνει ποτέ με το δάχτυλο στους επίδοξους αναγνώστες του. Πίσω από τις οθόνες του εργαστηρίου κρυοσυντήρησης, οι οποίες προβάλλουν εικόνες καταστροφικής πλημμύρας, τυφώνα, πολέμων στη Μέση Ανατολή και μια άδεια μαρμάρινη αίθουσα, κρύβεται το νέο πείραμα του συγγραφέα με τη γραφή. Η ιστορία που αφηγείται είναι, όπως πάντα, η επιφάνεια. Και κάτω από αυτήν κρύβεται το υπαρξιακό άγχος του, η αίσθηση ενός ηθικού χρέους απέναντι στις λέξεις. Οπως το περιέγραφε ο ερημίτης συγγραφέας Μπιλ Γκρέι το 1991 στο «Μάο ΙΙ» (στα ελληνικά εκδ. Χατζηνικολή, 1996, μτφ. Μαρία Σκάρα), το κατεξοχήν μυθιστόρημα του ΝτεΛίλο για το μυθιστόρημα:\nΚάθε φράση κρύβει μιαν αλήθεια στο τέλος της και ο συγγραφέας μαθαίνει πώς να την αναγνωρίζει όταν φτάνει τελικά εκεί. Επιφανειακά, αυτή η αλήθεια είναι η ισορροπία της φράσης, ο ρυθμός της και το ισοστάθμισμά της. Στο βάθος όμως είναι η ακεραιότητα του συγγραφέα καθώς εναρμονίζεται προς τη γλώσσα. Πάντα έβλεπα τον εαυτό μου σε φράσεις. Αρχίζω ν' αναγνωρίζω τον εαυτό μου, λέξη προς λέξη, καθώς δουλεύω μια φράση. Η γλώσσα των βιβλίων μου με σκιαγραφεί ως άνθρωπο. Υπάρχει μια ηθική δύναμη σε μια φράση, όταν αυτή βγαίνει σωστή. Εκφράζει τη θέληση του συγγραφέα να ζήσει.\nΑυτός είναι ο μέγας Ρομαντικός την εποχή της τεχνολογικής έξαρσης. Κάθε φορά επιστρέφει στα απολύτως απαραίτητα. Ακόμη και η μονάδα κρυοσυντήρησης, άλλωστε, μέσα στο «Zero K» είναι μια άλλη εκδοχή ενός αρχαίου τάφου με τα κτερίσματά του. Προπομποί οδηγούν και εδώ τους όχι-ακόμη-νεκρούς στους θαλάμους τους, γυμνούς, άτριχους, ξυρισμένους. Η κάψουλα όπου «ενταφιάζονται» είναι το Καθαρτήριο σε μικρογραφία. Αλλά και ένα υλικό σήμα για όσους μένουν πίσω. Ενα έργο τέχνης, σαν προθήκη για αγάλματα. Οταν ο Τζέφρι αντικρίζει την Αρτις κοντά στο τέλος, η εικόνα θυμίζει φωτεινή εγκατάσταση:\nΤο σώμα της έμοιαζε να εκπέμπει ένα εσωτερικό φως. Στεκόταν όρθια, στις μύτες των ποδιών, το ξυρισμένο κεφάλι σηκωμένο ψηλά, τα μάτια κλειστά, τα στήθη στητά. Ηταν μια εξιδανικευμένη ανθρώπινη μορφή, πίσω από μια βιτρίνα μεν αλλά ήταν η Αρτις. Τα χέρια της ακουμπούσαν στα πλευρά, οι άκρες των δαχτύλων άγγιζαν τους μηρούς, τα πόδια ήταν ελαφρώς ανοιχτά. Ηταν όμορφο θέαμα. Το ανθρώπινο σώμα ως πρότυπο δημιουργίας.\nΕίναι σε σημεία όπως το παραπάνω που αντιλαμβάνεσαι ότι τα μηνύματα που έκλεισε μέσα στην μποτίλια ο ΝτεΛίλο είναι τα ίδια που ταξιδεύουν από τον καιρό της «Americana», διαπερνούν τον «Υπόγειο κόσμο» και φτάνουν ώς τους «Χρόνους του σώματος»: οι νευρώσεις της ψυχροπολεμικής εποχής, το δέος μπροστά στην κατακλυσμιαία τεχνολογική αλλαγή, η αρχαϊκή παράνοια που επιβιώνει στον σύγχρονο κόσμο (μια σκέψη από τον μέγιστο Τόμας Πίντσον), η αναζήτηση της ταυτότητας μέσω μιας προσωπικής θρησκείας, η αθανασία της τέχνης. Η τελευταία σύλληψη επιβιώνει στο «Zero K» ως μία από τις ύστατες αναλαμπές της Αρτις πριν προετοιμαστεί για το πέρασμα στο limbo:\nΑυτό το μέρος, όλο αυτό το μέρος, μου φαίνεται μεταβατικό. Είναι γεμάτο ανθρώπους που έρχονται και φεύγουν. Κι έπειτα έχεις τους άλλους, εκείνους που φεύγουν κατά μία έννοια, όπως εγώ, αλλά μένουν κατά μία άλλη έννοια, όπως εγώ. Μένουν και περιμένουν. Το μόνο πράγμα που δεν είναι εφήμερο είναι τα έργα τέχνης. Δεν απευθύνονται σε κάποιο κοινό. Δημιουργήθηκαν απλώς για να υπάρχουν εδώ.\nΤα έργα τέχνης, όπως το μυθιστόρημα, λέει στη γραπτή συνέντευξή του ο ΝτεΛίλο, «συνεχίζουν να μιλούν στους αναγνώστες». Κι αυτό είναι ήδη αρκετό για να θέσει σε λειτουργία τους μηχανισμούς εγρήγορσης ενός προφήτη την εποχή του τρόμου. Συναισθάνεται, λοιπόν, κανείς στιγμιαία τη μεταφραστική αποστολή της συναδέλφου Λαμπρινής Κουζέλη, που έπρεπε να περάσει από τον ερημότοπο του «Zero K» (έτσι αποδίδει το ελιοτικό «Waste Land» του Καζακστάν) ήδη από την πρώτη - καίρια - πρόταση: «Ολοι θέλουν δικό τους το τέλος του κόσμου». Κατά μία έννοια, το εγχείρημα του συγγραφέα είχε συμπυκνωθεί ήδη σε οκτώ λέξεις: ψάξτε τον ρυθμό, ανακαλύψτε την ποιητικότητα κάτω από την επιφάνεια.\nΑργά ή γρήγορα θα φτάναμε και σ' αυτό το μυθιστόρημα στην υπόσχεση μιας υπέρβασης μέσω του ιδιοσυγκρασιακού λυρισμού, ο οποίος χρειάστηκε να περάσει μέσα από τους παγερούς θαλάμους της κρυογονικής - από μια «τεχνολογία που βασίζεται στην πίστη», όπως λέει ένας από τους χαρακτήρες. Αργά ή γρήγορα, ο λυρισμός θα λουζόταν στο φως. Υστερα από το αχανές τοπίο της Κεντρικής Ασίας θα επέστρεφε στο Μανχάταν, σαν τελική κατάφαση προς το δέος της καθημερινότητας.\nΟ ολοστρόγγυλος ηλιακός δίσκος έβαφε κόκκινους τους δρόμους, έκανε τους ουρανοξύστες ν' αστράφτουν και είπα μέσα μου πως το παιδί δεν έβλεπε τον ουρανό να πέφτει στο κεφάλι μας αλλά ένιωθε αγνή κατάπληξη μπροστά στο ερωτικό σμίξιμο της γης με τον ήλιο.\n«Το μυθιστόρημα παραμένει μια φωνή δημοκρατίας»\nΣτο «Zero K.» η εξέλιξη βασίζεται σε ένα πείραμα κρυοσυντήρησης. Χρειάστηκε να κάνετε μεγάλη έρευνα - και σε ποιους τομείς - πριν γράψετε;\nΝαι, η έρευνα που έκανα αφορούσε το ζήτημα της επιμήκυνσης της ζωής με τα πρωτόγνωρα μέσα που δοκιμάζουμε στην εποχή μας. Οπότε αφορούσε και το δίκαιο, τη θρησκεία, την ανθρώπινη ταυτότητα, μέχρι πού μπορεί να φτάσει η τεχνολογία. Ηταν μια δουλειά παραγωγική, η οποία συνεχιζόταν σε διαφορετικά επίπεδα από τη στιγμή που ξεκίνησα να γράφω το μυθιστόρημα, σειρά προς σειρά, σελίδα προς σελίδα.\nΠοια ιδέα ή εικόνα θα επιλέγατε εσείς προσωπικά για τον πυρήνα του «Zero K»;\nΩς κεντρική εικόνα φανταστείτε ένα γυμνό ανθρώπινο σώμα μέσα στον θάλαμο κρυοσυντήρησης. Ως κεντρική ιδέα, την εξοικείωση μιας οικογένειας με την επιστημονική και συναισθηματική πορεία προς την προοπτική της αθανασίας.\nΠώς θα αντιδρούσατε εάν ένας αναγνώστης σας έλεγε ότι κάτω από τα επίπεδα της τεχνητής νοημοσύνης και της υψηλής τεχνολογίας ανακάλυψε και πάλι το κρυφό δέος για την καθημερινή ζωή;\nΣυμφωνώ. Η μεγάλη υπόσχεση μιας μελλοντικής κατάκτησης - η συντήρηση του ανθρώπινου σώματος μέσω της κρυονικής - συνοδεύεται στο μυθιστόρημα από τις χαρές και το τυχαίο θαύμα μέσα σε μια ημέρα μιας εβδομάδας όπως όλες οι άλλες.\nΠιστεύετε ότι ο Μπιλ Γκρέι από το «Μάο ΙΙ» έχει ακόμη δίκιο όταν λέει ότι «πιστεύει στο μυθιστόρημα», επειδή είναι «μια δημοκρατική φωνή»;\nΝαι, το μυθιστόρημα παραμένει μια φωνή δημοκρατίας. Ακόμη και αν η παραδοσιακή σημασία του μειώνεται ώς έναν βαθμό, μπορεί ακόμη να μιλήσει σε ενημερωμένους αναγνώστες με τον ίδιο τρόπο όπως παλιότερα. Οι φανταστικοί χαρακτήρες, οι «άνθρωποι» που ζουν στο χαρτί ή σε μια οθόνη υπολογιστή, συνεχίζουν να συγκινούν τον αναγνώστη. Αυτή είναι η τέχνη της αφήγησης όπως έχει διαμορφωθεί μέσα στους αιώνες. Θέλουμε ιστορίες ακόμη και με τη μορφή του ακραίου μυστηρίου, ακόμη και όταν δύσκολα τις προσεγγίζουμε. Αυτό είναι το Μυθιστόρημα και το χρειαζόμαστε.\nΜπορείτε να θυμηθείτε την πρώτη αράδα ή την εναρκτήρια σκηνή σε μυθιστόρημα που σας συγκινεί μέχρι σήμερα;\nΕχω απομνημονεύσει μία πρόταση από πολύ παλιά: «Στο τέλος του καλοκαιρού εκείνης της χρονιάς ζούσαμε σ' ένα σπίτι σ' ένα χωριό με θέα το ποτάμι και την πεδιάδα μέχρι τα βουνά». Και μια δεύτερη: «Η κοίτη του ποταμού ήταν γεμάτη βότσαλα και λιθάρια, στεγνά και ξασπρισμένα από τον ήλιο, και το νερό, καθάριο και καταγάλανο, κυλούσε γοργά μέσα στα αυλάκια». Είναι Χεμινγουέι, οι δύο πρώτες προτάσεις από τον "Αποχαιρετισμό στα όπλα" (σ.σ.: στα ελληνικά από τον Καστανιώτη, 2004, σε μετάφραση Άννας Παπασταύρου). Όμορφο γράψιμο, φαινομενικά απλό, αλλά με ρυθμό και βάθος που μόνο ο Χεμινγουέι μπορεί να δώσει.\nΠώς αντιδράτε όταν σας ρωτούν εάν κάποιο από τα βιβλία σας έχει αλλάξει τον τρόπο που βλέπουν τον κόσμο;\nΓνωρίζω αυτές τις ερωτήσεις, ναι. Πόσο βαθιά επηρεάζουν τα μυθιστορήματα το όραμα του καθενός για τον κόσμο; Μπορεί ένα μυθιστόρημα να σώσει τη ζωή ενός αναγνώστη; Αυτή είναι η δύναμη της μυθοπλασίας. Ενας συγγραφέας γράφει λίγες αράδες - ένας άντρας ή μια γυναίκα τις διαβάζουν κάπου στον κόσμο είτε στο πρωτότυπο είτε σε μετάφραση. Είναι μια καινούργια πρόσληψη που γεννά καινούργιες δυνατότητες. Ας θυμηθούμε τον Τζέιμς Τζόις, τη Φλάνερι Ο'Κόνορ, τον Χέρμαν Μπροχ - η λίστα των ονομάτων εμπλουτίζεται συνεχώς. Οσο για τα δικά μου βιβλία; Ναι, το ακούω πού και πού από διαφορετικούς ανθρώπους και, ξέρετε, είναι ικανοποιητικό να γνωρίζεις ότι ένας συγγραφέας που κάθεται πίσω από το γραφείο του μπορεί να επηρεάζει τη φαντασία ενός αγνώστου.\nΠοιο είναι πλέον το πρώτο πράγμα που έρχεται στο μυαλό σας όταν ακούτε το όνομα Φίλιπ Ροθ;\nΤο γεγονός ότι ο Φίλιπ κι εγώ ήμασταν φίλοι για πολλά πολλά χρόνια. Μιλούσαμε για το μπέιζμπολ, τη λογοτεχνία κ.ά. Είχε πολλούς φίλους, οι οποίοι μετά τον θάνατό του συγκεντρώνονταν με διαφορετικές αφορμές για να τον θυμηθούν. Είναι τιμή μου που υπήρξα ένας από αυτούς τους φίλους.\nΠοιο είναι ένα βιβλίο που διαβάσατε πρόσφατα και είχε αληθινή επίδραση επάνω σας;\nΞαναδιάβασα πρόσφατα (σ.σ.: το ερωτηματολόγιο στάλθηκε τον περασμένο Απρίλιο) το τελευταίο μυθιστόρημα του Φίλιπ Ροθ, τη «Νέμεση». Δυνατό βιβλίο και μια αξέχαστη τελευταία σελίδα.\nΥπάρχει κάτι που λαχταράτε να κάνετε το πρωί;\nΝαι. Να ξαναπέφτω για ύπνο.\nΜτφ. Λαμπρινή Κουζέλη, σελ. 311


Κοινωνική Προσφορά – Αλέξανδρος Σαμόλης\nArchive for category: Κοινωνική Προσφορά\nYou are here: Home1 / Κοινωνική Προσφορά\nΣυνέντευξη στην εφημερίδα «ΛΟΓΟΣ».\n29/04/2013 /in Αυτοδιοίκηση - Συνεντεύξεις - Άρθρα, Κοινωνική Προσφορά /by Αλέξανδρος Σαμόλης\nΣυνέντευξη από τον Περιφερειακό Σύμβουλο Αττικής και Ιατρό Αλέξανδρο Σαμόλη για τις δωρεάν προληπτικές εξετάσεις που έγιναν στο δήμο Αγίων Αναργύρων – Καματερού στην εφημερίδα «ΛΟΓΟΣ».\nΤο πρόγραμμα ξεκίνησε από την Εργοερευνητική την 1 Ιουλίου του 2012 στο πλαίσιο της κοινωφελούς εργασίας, με συμπράττων φορέα το Δήμο Αγίων Αναργύρων – Καματερού, με στόχο την Προαγωγή της Υγείας. Διαχωρίστηκε σε τρεις σημαντικούς κύκλους. Ο πρώτος κύκλος ολοκληρώθηκε τον Οκτώβριο του 2012. Σε αυτό το χρονικό διάστημα το εξειδικευμένο Επιστημονικό Προσωπικό της Εργοερευνητικής και το Επιστημονικό Προσωπικό του ΚΑΠΗ κατέγραψαν με προσωπικές επαφές το Κοινωνικό και Ιατρικό Ιστορικό 1524 ατόμων προερχομένων από ευπαθείς κοινωνικά αμάδες, επίσης απαντήθηκε ερωτηματολόγιο για το βαθμό προσβασιμότητας και χρήσης των παρεχόμενων υπηρεσιών υγείας των δημοσίων οργανισμών.\nΟ Δεύτερος κύκλος πραγματοποιήθηκε με δωρεάν προληπτικές εξετάσεις, σύμφωνα με την συνήθη ιατρική πρακτική και με τις επιστημονικά αποδεκτές μεθόδους. Ολοκληρώθηκε στις 16/11και εξετάστηκαν πάνω από 1650 άτομα. Οι εξετάσεις περιελάμβαναν οξυμετρία και σπιρομέτρηση, μέτρηση ύψους, βάρους, δείκτη μάζας σώματος, τεστ για την ακράτεια, ταυτοποίηση ομάδας αίματος και δοκιμασία για τον εντοπισμό έκπτωσης νοητικής λειτουργίας.\nΤρίτος κύκλος του προγράμματος είναι η αξιολόγηση των παραπάνω ευρημάτων για επιστημονικούς και ερευνητικούς σκοπούς για Πανεπιστημιακές Ιατρικές αρχές και Εθνικές, Ευρωπαϊκές ή Διεθνείς Υγειονομικές Αρχές με τα προσωπικά δεδομένα να μένουν απόρρητα.\nΚύριε Σαμόλη μπορείτε να μας πείτε πως αποφασίσατε να συμμετάσχετε στο πρόγραμμα ως εθελοντής και μάλιστα ως συντονιστής του προγράμματος;\nΑρχικά θέλω να ευχαριστήσω τον πρόεδρο της «ΕΡΓΟΕΡΕΥΝΗΤΙΚΗΣ» Ιατρό – Πνευμονολόγο κ. Γιώργο Κουλούρη, που μου εμπιστεύθηκε το ρόλο του Επιστημονικού Συνεργάτη και συντονιστή του προγράμματος. Θεώρησα την εθελοντική μου συμμετοχή επιβεβλημένη, λόγω της διπλής μου ιδιότητας, του Ιατρού – Επιστημονικού Συνεργάτη της Ιατρικής Σχολής Αθηνών, αλλά και του Περιφερειακού Συμβούλου Αττικής.\nΠώς υλοποιήθηκε το τόσο σπουδαίο πρόγραμμα, το οποίο αποτέλεσε αναμφίβολα μια μεγάλη κοινωνική προσφορά στο Δήμο μας;\nΑξιοποιώντας το πρόγραμμα της κοινωφελούς εργασίας πεντάμηνης διάρκειας, με προσλήψεις εξειδικευμένου προσωπικού, όπως κοινωνικοί λειτουργοί, νοσηλευτές, τεχνολόγοι και διοικητικοί. Με αυτό τον τρόπο δόθηκε η δυνατότητα σε άνεργους νέους επιστήμονες να επανέλθουν στην ενεργό δράση και να αποδείξουν την περίοδο αυτή της οικονομικής κρίσης, ότι μπορούν ουσιαστικά να συμβάλλουν στην ανάπτυξη της χώρας μας. Θα ήθελα να αναφέρω την ομάδα που επί πέντε μήνες ήμασταν μαζί και επισπευτήκαμε όλα τα Κέντρα Ανοικτής Προστασίας Ηλικιωμένων στον Δήμο Αγίων Αναργύρων – Καματερού. Είναι οι: Βελέντζα Ουρανία, Γεωργονη Χριστιάννα, Διολαντζης Μιχαήλ, Ιωσηφέλλη Δέσποινα, Κατινάκη Παγώνα, Κουτίνου Ζωή, Κουτίτοβα Χριστίνα, Κρανίτη Ιουλία, Λάλου Χρυσούλα, Μαντζουράνη Άννα, Μαυρίδου Νίνα, Μιχαλάκη Βασιλική, Μοσχοβάκη Παναγιώτα, Μπάμου Μαρία, Μπάμπη Σταματία, Μπενάρδου Αικατερίνη, Παροικου Αντιγόνη, Πίκουλα Χριστίνα και Σαμαρά Ευδοκία. Ουσιαστική ήταν βέβαια και η βοήθεια του μόνιμου Προσωπικού των Κ.Α.Π.Η. του Δήμου Αγίων Αναργύρων – Καματερού, το οποίο αγκάλιασε και συμπλήρωσε τη δράση.\nΣημαντικότατη ήταν και η προσφορά πολλών εθελοντών Ιατρών που συνέβαλαν στις προληπτικές εξετάσεις, όπως η κα. Χ. Βαμβούνη Πνευμονολόγος, ο κ. Ε.Ζάγκας Πνευμονολόγος, η κα. Μ.Καρατσάμη Πνευμονολόγος, ο κ.Α. Κροκίδης Πνευμονολόγος, ο κ.Κ. Κωνσταντόπουλος Πνευμονολόγος, ο κ. Κ. Παρασκευόπουλος Πνευμονολόγος, ο κ. Γ. Ρουμελιώτης Ορθοπαιδικός, και η κα. Α. Τσουλιάγκα Πνευμονολόγος. Τέλος ήταν τιμή μας, που μας πρόσφεραν την πολύτιμη βοήθεια σε όλα τα στάδια αυτής της κοινωνικής δράσης ο κ. Γεώργιος Τρουπής και η κα. Χρυσάνθη Τζουμάκα – Μπακούλα, Καθηγητές της Ιατρικής Σχολής του Εθνικού και Καποδιστριακού Πανεπιστημίου Αθηνών.\nΠοιοί ήταν οι στόχοι του Προγράμματος;\nΟι στόχοι του Προγράμματος των Δωρεάν Προληπτικών Εξετάσεων διακρίνονται σε άμεσους και έμμεσους. Στους άμεσους στόχους ήταν η ενημέρωση των συμπολιτών μας, ιδίως της Γ ηλικίας και των ευπαθών ομάδων, σε θέματα υγείας, η διενέργεια προληπτικών εξετάσεων για την έγκαιρη ανίχνευση παθήσεων και η πρόληψη τους, η δημιουργία ενός υποστηρικτικού περιβάλλοντος ότι κανένας δεν είναι μόνος και φυσικά οι θέσεις εργασίας για πέντε μήνες σε νέους άνεργους επιστήμονες.\nΈμμεσοι στόχοι του προγράμματος είναι ότι η Τοπική Αυτοδιοίκηση θα γνωρίζει όλους εκείνους τους παράγοντες που επηρεάζουν την υγεία, την ποιότητα ζωής και την καθημερινότητα του δημότη. Με τον τρόπο αυτό θα έχει μια καταγραφή των ομάδων που είναι οι πλέον ευάλωτες υπό τις παρούσες κοινωνικοοικονομικές συνθήκες. Αυτό θα έχει ως αποτέλεσμα να καθορίζει με ευκολία τις προτεραιότητες, τους σχεδιασμούς της και να έχει την δυνατότητα άμεσης παρέμβασης και βοήθειας προς τα άτομα αυτά. Ακόμα τα ποιοτικά και ποσοτικά αποτελέσματα θα βγάλουν χρήσιμα συμπεράσματα πως η οικονομική κρίση έχει επηρεάσει δυσμενώς το επίπεδο υγείας του πληθυσμού.\nΌπως καταλαβαίνετε κύριος στόχος είναι η δημιουργία προστιθέμενης αξίας και ο Δήμος, έχοντας κατανοήσει τα οφέλη του προγράμματα έχει ξεκινήσει στο Β ΚΑΠΗ πρόγραμμα ενδυνάμωσης της μνήμης σε άτομα που υπήρχε ανάγκη.\nΜπορείτε να μας δώσετε μια πρώτη εικόνα για το τι λένε κάποια από τα αποτελέσματα που έχετε επεξεργαστεί;\nΔυστυχώς η χώρα μας φαίνεται ότι γυρνά αρκετά χρόνια πίσω σε ότι αφορά την πρόληψη και την θεραπεία. Παρατηρείται σημαντική μείωση πρόσβασης στις υπηρεσίες υγείας λόγω της οικονομικής κρίσης. Η μείωση εμφανίζεται με διπλάσια ποσοστά στην πρόληψη από ότι στη θεραπεία και εντείνεται στα άτομα με όχι καλή υγεία, με αποτέλεσμα να αναμένεται αύξηση του και του κόστους υγείας εξαιτίας της επιδείνωσης της υγείας τους. Θα σας αναφέρω μόνο ότι το 68% του πληθυσμού που εξετάστηκε είπε ότι ανέβαλε προγραμματισμένες προληπτικές – διαγνωστικές εξετάσεις για οικονομικούς λόγους μέσα στο 2012, το ποσοστό αυξάνει ακόμα περισσότερο και ανέρχεται στο 72% σε άτομα που έχουν όχι καλή υγεία. Όσο αναφορά το ποσοστό των ατόμων που ανέβαλαν επίσκεψη σε κάποιο γιατρό για θεραπευτικούς σκοπούς είναι 29% και στα άτομα με όχι καλή υγεία 34%. Καταλαβαίνουμε από αυτά τα στοιχεία, τα οποία και θα παρουσιαστούν στο Πανελλήνιο Ιατρικό Συνέδριο, δείχνουν ότι τα πράγματα είναι πολύ χειρότερα στους νέους, αφού τα προηγούμενα ποσοστά αντιστοιχούν σε άτομα με μέση ηλικία 72,2έτη και για μία γενιά όπου δούλευαν και είναι άμεσα ή έμμεσα ασφαλισμένοι, 94%.\nΒλέπουμε ότι και με αυτό το πρόγραμμα δίνετε έμφαση στην Προαγωγή και Αγωγή της Υγείας πείτε μας δύο λόγια για αυτο;\nΗ Προαγωγή της Υγείας είναι βασικός πυλώνας της Δημόσιας Υγείας, αφού το μοντέλο της κλασσικής ιατροκεντρικής προσέγγισης θεωρείται σήμερα ξεπερασμένο. Η Προαγωγή Υγείας περιλαμβάνει πληθώρα υπηρεσιών και δράσεων για την προφύλαξη του πληθυσμού από τη νόσο, τη βελτίωση της ευεξίας, των συνθηκών διαβίωσης και της ανάπτυξης του «ανθρώπινου κεφαλαίου». Οι στόχοι παραμένουν ανεκπλήρωτοι, αφού η δυσκίνητη και γραφειοκρατική νοοτροπία της Κεντρικής εξουσίας είναι ανίκανη να προσεγγίσει το θέμα.\nΠιστεύω ότι η Προαγωγή Υγείας αποτελεί προνομιακό πεδίο δράσης για την Δημοτική και Περιφερειακή Αυτοδιοίκηση, λόγω της εγγύτητας και της αμεσότητας των προβλημάτων, της αποτελεσματικότητας και της καινοτομίας των προγραμμάτων της, αλλά και της αποδοχής που έχει από τον τοπικό πληθυσμό. Η σύμπραξη με ΜΚΟ, με στόχο τη δημιουργία παρόμοιων προγραμμάτων προστιθέμενης αξίας, είναι επιβεβλημένη. Με τις θεσμοθετημένες αρμοδιότητες που απέκτησε η Αυτοδιοίκηση οφείλει και έχει υποχρέωση να προσφέρει πολλά περισσότερα.\nΑπαραίτητη κρίνεται η αναζήτηση των σημερινών αναγκών αλλά και αυτών που άμεσα θα ακολουθήσουν, λόγω της οικονομικής κρίσης, του μεταναστευτικού ρεύματος, της γήρανσης του πληθυσμού, της μόλυνσης του περιβάλλοντος, της αλλαγής των εργασιακών σχέσεων, της φτώχειας, της αστικοποίησης, της αύξησης χρόνιων νοσημάτων, της καθιστικής ζωής, της επανεμφάνισης λοιμωδών νόσων, προβλημάτων ψυχικής υγείας και γενικά του τρόπου ζωής.\nΚύριε Σαμόλη θα θέλατε να πείτε κάτι άλλο κλείνοντας την συνέντευξη;\nΘεωρώ ότι η στιγμή είναι κατάλληλη, αφού η ιδέα της Προαγωγής της Υγείας έχει ωριμάσει. Υπάρχει προηγούμενη γνώση, εμπειρία και υποδομές, ώστε η πρόληψη να περάσει από τα λόγια στην πράξη, η υγεία να καταστεί θεμελιώδες δικαίωμα και υπέρτατο αγαθό όλων, ανεξαιρέτως, των πολιτών.\nhttp://www.alexandros-samolis.gr/wp-content/uploads/2013/06/alexsamo.png 0 0 Αλέξανδρος Σαμόλης http://www.alexandros-samolis.gr/wp-content/uploads/2013/06/alexsamo.png Αλέξανδρος Σαμόλης2013-04-29 22:38:522020-06-04 21:11:50Συνέντευξη στην εφημερίδα «ΛΟΓΟΣ».


Πώς να γίνετε ένας επιτυχημένος FRANCHISEE « Franchise Blog – Franchising & Ανάπτυξη Δικτύων\nΌταν είστε εσείς ο ίδιος παθιασμένος με την επιχείρησή σας, το πάθος αυτό αντανακλάται και στους συνεργάτες σας αλλά και στους πελάτες σας. Εξίσου σημαντικά και τα δύο! Η αγάπη σας για τα προϊόντα ή τις υπηρεσίες σας -οτιδήποτε κι’ αν είναι αυτά- συμπαρασύρει την ομάδα σας, αντανακλάται στην καθημερινή λειτουργία, σαν μια μοναδική θετική ενέργεια και διοχετεύεται και στους καταναλωτές. Επιπλέον, ο ενθουσιασμός αυτός σας επιτρέπει να αποκτήσετε μια περισσότερο ξεκάθαρη εικόνα του brand -των αξιών που αντιπροσωπεύει και των στοιχείων που το συγκροτούν- καθώς και του επιχειρηματικού μοντέλου του Franchise σας καθώς και των κατευθυντήριων δυνάμεων που το καθορίζουν. Είστε λοιπόν έτοιμος να το αξιοποιήσετε με τον καλύτερο δυνατό τρόπο για να χτίσετε την επιχείρησή σας.\nΤο άγχος και η πίεση που «ταλαιπωρεί» τους επιχειρηματίες -ιδιαίτερα στα πρώτα ένα, δύο κρίσιμα χρόνια λειτουργίας της επιχείρησης- μετριάζονται από την αγάπη σας για αυτήν! Το να στήσεις μια επιχείρηση δεν είναι εύκολη υπόθεση, θέλει χρόνο και κόπο! Αν όμως είναι κάτι που σας γεμίζει, τα όλα βλέπετε πιο θετικά!\nΤο πάθος σας και η δέσμευση στην επιχείρηση «κερδίζει» τόσο τους πελάτες, όσο και το προσωπικό σας. Οι καταναλωτές θέλουν να αγοράσουν από εσάς και οι εργαζόμενοι θέλουν να δουλεύουν μαζί σας. Η αγάπη και η αφοσίωσή σας, σας καθιστά ικανούς να προσφέρετε την καλύτερη δυνατή υπηρεσία και να ικανοποιείτε στο μέγιστο δυνατό βαθμό τους πελάτες σας. O καλύτερος τρόπος να κτίσεις μια επωνυμία είναι να απευθυνθείς στον κάθε πελάτη ξεχωριστά. Ο πελάτης το καταλαβαίνει, το νοιώθει κάθε φορά που επισκέπτεται, επικοινωνεί με την επιχείρησή σας! Όπως πολύ σοφά ανέφερε ο Samuel Taylor Coleridge (1772-1834 , Άγγλος ποιητής & φιλόσοφος) “Ό,τι βγαίνει από την καρδιά, καταλήγει στην καρδιά”!\nΑυτό είναι το κλειδί για την ικανοποίηση του πελάτη, του κάθε πελάτη, την πιστότητά του, αυτόν τον τόσο κρίσιμο παράγοντα που διασφαλίζει την ανάπτυξη των πωλήσεων. Και χωρίς πωλήσεις δεν υφίσταται επιχείρηση. Όλα τα υπόλοιπα έρχονται σαν επακόλουθο στην πορεία…\nΤο πάθος προηγείται των χρημάτων! Στην περίπτωση που έχετε πάρει την απόφαση να επενδύσετε και να δραστηριοποιηθείτε σε μια συγκεκριμένη επιχειρηματική πρόταση, έχοντας ως μοναδικό κριτήριο τις χρηματικές απολαβές και τις εκτιμώμενες αποδόσεις, τότε να θυμάστε ότι έχετε λιγότερες συγκριτικά πιθανότητες να επιτύχετε, από κάποιον που διάλεξε να δραστηριοποιηθεί σε μια επιχείρηση, την οποία επέλεξε συνειδητά γιατί ταυτόχρονα τον εμπνέει. Ένας franchisee, παθιασμένος με αυτό που επέλεξε να κάνει, έχει περισσότερο ενέργεια να ασχοληθεί με την επιχείρησή του και συνεπώς επιτυγχάνει καλύτερα αποτελέσματα. Ένας ενθουσιασμένος franchisee είναι περήφανος για αυτό που κάνει, είναι περήφανος για το brand που αντιπροσωπεύει.\nΜπορεί να αντέξει τις δεδομένες πιέσεις και τα προβλήματα που δημιουργεί το ευμετάβλητο επιχειρηματικό περιβάλλον, οι συνεχείς κλυδωνισμοί, η ένταση του ανταγωνισμού!\nΤις περισσότερες φορές, η ιδέα είναι περισσότερο εύκολη από την πράξη. Πόσες φορές δεν έχουμε ξεκινήσει να ασχολούμαστε με κάτι και να διαπιστώσουμε στην πορεία ότι είναι πιο δύσκολο από ό,τι περιμέναμε. Πρέπει να είστε προετοιμασμένοι λοιπόν, ότι κάθε επιχείρηση μέχρι να στηθεί θέλει συνεχή προσπάθεια, πόρους και κυρίως χρόνο. “Η επιτυχία συνίσταται στο να σηκώνεσαι μια φορά παραπάνω από όσες πέφτεις.” (Oliver Goldsmith, 1730 – 1774, Βρετανός συγγραφέας).\nΗ εντύπωση που έχουν ορισμένοι δυνητικοί franchisees ότι μέσα σε ένα πολύ σύντομο χρονικό διάστημα θα ηγούνται μιας επιχείρησης με άψογη λειτουργία και με τη μέγιστη δυνατή αποτελεσματικότητα, φυσικά και είναι παραπλανητική! Πάντα ήταν, πολύ δε περισσότερο τώρα! Παρά τη συστηματική εκπαίδευση και υποστήριξη που λαμβάνετε από τον franchisor, τα γρήγορα αποτελέσματα κατά πάσα πιθανότητα δε θα έρθουν. Κι αυτό δεν είναι κάτι που θα πρέπει να σας αγχώνει ούτε να σας απογοητεύει. Είναι λογικό οι καταναλωτές να χρειάζονται χρόνο για να σας γνωρίσουν και να εξοικειωθούν με τα προϊόντα και τις υπηρεσίες σας. Με λίγα λόγια απαιτείται κάποιο χρονικό διάστημα για να χτίσετε αναγνωρισιμότητα στην τοπική αγορά και να δημιουργήσετε πιστούς πελάτες. Παράλληλα, χρειάζεται χρόνος για την εκπαίδευση αλλά και την εξοικείωση του προσωπικού σας με τα καθήκοντά τους. Όχι μόνο σε τεχνικό επίπεδο, αλλά κυρίως σε εκείνες τις δεξιότητες που έχουν να κάνουν με συμπεριφορές, με μοντέλα εξυπηρέτησης και λειτουργίας, με την κουλτούρα του concept! Ειδικά στην περίπτωση που δραστηριοποιείστε για πρώτη φορά στον επιχειρηματικό στίβο, οφείλετε να δώσετε πίστωση χρόνου στον εαυτό σας ώστε να βρείτε τον τρόπο να διοικείτε το προσωπικό σας. Χρειάζεται υπομονή και επιμονή! Ας θυμηθούμε τον Μανώλη Δουκίδη: “Η επιμονή αντιστοιχεί στο «θέλω». Το πείσμα αντιστοιχεί στο «δεν θέλω»”. Τίποτα στον κόσμο δεν έχει επιτευχθεί εν μία νυκτί!\nΜην περιμένετε να αποφύγετε στην πορεία σας ως επιχειρηματίας, ως franchisee τις «αναποδιές», τα λάθη, τα στραβοπατήματα και ίσως και τις αποτυχίες -είναι αναπόφευκτες. Είναι μέρος της ίδιας εξίσωσης που συμπεριλαμβάνει και την επιτυχία! Να παραμένετε σε επαγρύπνηση για το απροσδόκητο. Πρέπει να επιμένετε όταν τα πράγματα δυσκολεύουν. Να θυμάστε ότι δεν έχει σημασία το τι συμβαίνει, αλλά πώς αντιμετωπίζετε εσείς αυτό που συμβαίνει. Αυτό που καθορίζει την επιτυχία σας είναι η ικανότητά σας να στηρίζεστε στα πόδια σας και να ξεπερνάτε δύσκολες καταστάσεις, που όπως προαναφέραμε, είναι πολύ πιθανόν να προκύψουν. “Η αποτυχία δεν είναι θανάσιμη, αλλά η αποτυχία να αλλάξεις μπορεί να είναι.” τόνιζε ο John Wooden, (1910-2010, Αμερικανός προπονητής μπάσκετ).\nΝα είστε προετοιμασμένοι ότι ως ιδιοκτήτης franchise πλέον, καλείστε να αναλάβετε πολλούς ρόλους και να έχετε διάφορες αρμοδιότητες στην επιχείρησή σας, σχεδιασμός και υλοποίηση προωθητικών ενεργειών, επικοινωνία με προμηθευτές, δουλειά διοικητική, γραφειοκρατικές διαδικασίες, διαχείριση προσωπικού, θέματα συντήρησης και φυσικά τη διοίκηση της επιχείρησης. Μην το ξεχνάτε! Εσείς είστε η επιχείρησή σας!\nΠροσπαθήστε λοιπόν να παραμείνετε αισιόδοξοι ακόμα κι όταν καλείστε να αντιμετωπίσετε δύσκολες καταστάσεις, κάτι συχνό για στην εποχή μας. Υπάρχουν κακές μέρες που η αγορά δεν κινείται, δύσκολοι, απαιτητικοί, δύσπιστοι, αναποφάσιστοι πελάτες και φυσικά μπορεί να γίνουν και λάθη. Είναι ιδιαίτερα σημαντικό να διατηρείτε την ψυχραιμία σας και τη θετική σας ενέργεια γιατί αυτό επηρεάζει τόσο το προσωπικό, όσο και τους πελάτες σας. Τι θεωρείτε προτιμότερο και περισσότερο αποτελεσματικό; Να ψάχνετε τρόπους να βελτιώσετε τα πράγματα ή να ψάχνετε εξιλαστήριο θύμα ή κάποιο εξωγενή παράγοντα να αποδώσετε ευθύνες; Η απάντηση είναι αυτονόητη. “Μπορούμε να πετάμε πέτρες, να παραπονιόμαστε γι’ αυτές, να σκοντάφτουμε πάνω τους, να σκαρφαλώνουμε πάνω τους ή να χτίζουμε μ’ αυτές.” (William Arthur Ward, 1921-1994, Αμερικανός συγγραφέας αυτοβοήθειας).\nΌταν καλείστε να αντιμετωπίσετε και να ξεπεράσετε οποιουδήποτε είδους προβλήματα, θα πρέπει να είστε σε θέση να προσδιορίσετε την αιτία, αλλά ταυτόχρονα να αναλάβετε και την ανάλογη ευθύνη. Τα πράγματα κάποιες φορές μπορεί να πηγαίνουν στραβά. Η καλύτερη μέθοδος αντιμετώπισης είναι να τα δεχθείτε, να μάθετε από αυτά και να πάτε παρακάτω. Αυτό κάνουν όσοι τελικά επιτυγχάνουν! “Η ποιότητα της ζωής μας δεν εξαρτάται τόσο από αυτά που μας συμβαίνουν, αλλά περισσότερο από το πώς αντιδρούμε σ’ αυτά που μας συμβαίνουν.” (Anthony Robbins, 1960-, Αμερικανός συγγραφέας αυτοβοήθειας).\nΕστιάστε σε ό,τι έχει πραγματική σημασία και αποδίδει\nΕφαρμόστε τον κανόνα 80/20. Αφιερώστε δηλαδή το 80% του χρόνου σας στο 20% των εργασιών που παράγουν τα μεγαλύτερα αποτελέσματα. Ως επιχειρηματίας πλέον και ιδιοκτήτης μιας επιχείρησης καλείστε να λειτουργήσετε όπως ο μαέστρος μιας ορχήστρας. Για να συνθέσετε και διευθύνετε μια «όμορφη μελωδία», πρέπει να επικεντρωθείτε στο μάρκετινγκ, στις πωλήσεις, να παρέχετε εξαιρετικές υπηρεσίες, να φροντίζετε τους πελάτες σας, να εμπνέετε την ομάδα σας και να παρακολουθείτε εάν τηρούν τους κανόνες και τα πρότυπα που έχει ορίσει ο franchisor, συστήματα που όπως έχουμε αναφέρει αρκετές φορές έχουν αποδειχθεί επιτυχημένα. Ο Peter Drucker (1909–2005, Αυστριακός γκουρού του management) τόνιζε: “Να επικεντρώνεστε σε λίγες βασικές επιχειρησιακές περιοχές. Να κάνετε τα πρώτα πράγματα πρώτα και ένα πράγμα κάθε φορά”.\nΕύκολα -ίσως και να βολεύει κάποιες φορές- μπορεί να εγκλωβιστείτε μέσα στην καθημερινότητα, στη γραφειοκρατία και τις εργασίες ρουτίνας, κάτι που όμως δεν είναι πιθανό να σας αποφέρει χρήματα, αντιθέτως μάλιστα μπορεί να σας κοστίσει αρκετά στην περίπτωση που κάτι πάει λάθος. Είναι προτιμότερο να αναθέσετε αυτές τις εργασίες σε κάποιον άλλον. Για να αναπτυχθεί η επιχείρησή σας στα πλαίσια ενός δικτύου Franchise -και μάλιστα σε περιόδους έντονων αλλαγών και κρίσης- πρέπει να βρίσκεστε στην πρώτη γραμμή, στις πωλήσεις, στην εξυπηρέτηση, σε κάθε τι τελικά που προσφέρει προστιθέμενη αξία στον πελάτη -και στον franchisor ή σωστότερα στο δίκτυο συνολικά- κι όχι στο back office.\nΓια να διοικήσετε με αποτελεσματικό τρόπο την επιχείρηση σας, πρέπει να ελέγχετε τα πάντα και όχι να κάνετε τα πάντα.\nΜοιράστε αρμοδιότητες στην ομάδα σας, τονίζοντάς τους ότι φέρουν και την ανάλογη ευθύνη για ότι τους έχει ανατεθεί και έχουν αναλάβει. Να παρακολουθείτε τα πάντα και κυρίως αυτά που έχουν επίπτωση στις πωλήσεις, στην πιστότητα των πελατών καθώς και στους κρίσιμους παράγοντες κόστους. Την κάθε πτυχή και κρίσιμη λειτουργία της επιχείρησής σας. Και φυσικά μην κάνετε εκπτώσεις στη ποιότητα των υπηρεσιών σας. Διατηρήστε ψηλά τα standards και επικεντρωθείτε μόνο σε ό,τι μπορείτε εσείς και η ομάδα σας να παρέχετε με το καλύτερο δυνατό τρόπο. Μην προσδοκάτε αποτελέσματα από ό,τι δεν είστε σε θέση να ελέγξετε και δεν είναι σημαντικό. Αν θέλεις να κάνεις σωστή χρήση του χρόνου, πρέπει να ξέρεις ποιο είναι αυτό που είναι το πιο σημαντικό και να του αφιερώσεις όλο το χρόνο σου. (Lee Iacocca, 1924-, Αμερικανός manager)\nΦαίνεται πραγματικά αυτονόητο, αλλά οφείλουμε να τονίσουμε ότι πρέπει να ακολουθήσετε επακριβώς το σύστημα franchise που επιλέξατε και τους κανόνες του. Το σύστημα franchise για το οποίο έχετε ήδη επενδύσει, το σύστημα, το concept πάνω στο οποίο βασίζετε την επιτυχία σας. Σκεφτείτε: Θα πληρώνατε ενοίκιο για ένα χώρο τον οποίο δεν θα χρησιμοποιούσατε; Ένας franchisee, «νοικιάζει» ένα σύστημα το οποίο έχει αποδειχθεί, όπως έχουμε προαναφέρει, επιτυχές και αποτελεσματικό. Επενδύστε το χρόνο σας σε έρευνες, αμφισβητήσεις, προβληματισμούς, διασταυρώσεις στοιχείων πριν οριστικοποιήσετε τη σύμβαση Franchise. Όταν πλέον έχετε αποφασίσει, υπογράψει και επενδύσει τότε η μοναδική προτεραιότητα είναι η δράση, η εφαρμογή του συστήματος Franchise, η κατανόηση των διακριτών ρόλων franchisee και franchisor και φυσικά όλη αυτή η προετοιμασία, η έρευνα θα πρέπει να μετεξελιχθεί σε εμπιστοσύνη πάνω στην οποία θα θεμελιωθεί η επιτυχία σας ως franchisee, ως νέος επιχειρηματίας. “Η εμπιστοσύνη είναι το λιπαντικό που κάνει τους Οργανισμούς να δουλεύουν.” (Warren Bennis 1925-, Αμερικανός γκουρού management).\nΆλλοι, πριν από εσάς, έχουν δοκιμάσει και έχουν καταλήξει στην αποτελεσματικότερη μέθοδο και στις πλέον κατάλληλες πρακτικές για τις υπηρεσίες που παρέχετε. Έχετε επενδύσει σε ένα ολοκληρωμένο σύστημα, έχετε αποκομίσει γνώση, έχετε διδαχθεί από τα λάθη των άλλων κι όλα αυτά χωρίς να έχετε κάνει εσείς ο ίδιος τίποτα! Δεν είναι άδικο να αγνοήσετε τη σιγουριά που σας προσφέρουν δοκιμασμένες μέθοδοι και να προβείτε σε πειραματισμούς και λανθασμένες κινήσεις, που θα σας κοστίσουν και μάλιστα σε καιρούς που η παραμικρή αστοχία κοστίζει σημαντικά; Σίγουρα ναι..“Η πειθαρχία είναι η γέφυρα μεταξύ στόχου και επίτευξης του στόχου.” (Jim Rohn, 1930-2009, Αμερικανός συγγραφέας αυτοβοήθειας”\nΝα έχετε κατά νου, ότι ένας franchisee έχει περιορισμούς σχετικά με τι μπορεί και τι δεν μπορεί να κάνει. Πρέπει, όπως προαναφέραμε, να ακολουθείτε την επιτυχημένη συνταγή. Εάν δεν έχετε διάθεση να κινείστε μέσα σε κάποια προδιαγεγραμμένα όρια, τότε δεν μπορείτε -και δεν πρέπει- να γίνετε franchisee.\nΟι επιτυχημένοι franchisees είναι εκείνοι που δεν αποκλίνουν από τις πρακτικές που έχουν καθοριστεί. Επικεντρωθείτε στο να κάνετε πράξη αυτές τις πρακτικές που έχουν αποδειχθεί επιτυχημένες και μην χάνετε ενέργεια στο να ψάχνετε τρόπους να τις αλλάξετε, πόσο μάλλον στα πρώτα χρόνια που δεν γνωρίζετε το σύστημα, την αγορά, τον ανταγωνισμό, τον κλάδο, τις διεθνείς τάσεις κοκ. Με λίγα λόγια, ακολουθείστε την συνταγή. Είναι καλό να ψάχνουμε τρόπους να βελτιώσουμε τις ήδη υπάρχουσες διαδικασίες κι αυτό είναι κάτι που μπορεί να βασιστεί πάνω σε ιδέες τόσο του franchisor, όσο και των franchisee. Μην ξεχνάτε όμως: Δεν πρόκειται να ανακαλύψετε τον τροχό από την αρχή! Δεν θα σχεδιάσετε το franchise από την αρχή, θα βελτιώσετε απλά ένα ήδη υπάρχον ολοκληρωμένο σύστημα. “Κάνε ό,τι καλύτερο μπορείς μέχρι να μάθεις. Μετά όταν μάθεις καλύτερα, καν’ το καλύτερα.” (Maya Angelou, 1928-, Αφροαμερικανίδα ποιήτρια & συγγραφέας)\nΑναζητάτε συνεχώς βελτίωση\nΈνα franchise συγκροτείται από μια κλειστή ομάδα -μια ομάδα, τα μέλη της οποίας μετέχουν σε ένα δίκτυο και κατέχουν την ίδια ακριβώς επιχείρηση. Όντας franchisee, είσαι μέλος μιας ομάδας που μοιράζεστε το ίδιο brand, παρέχετε τις ίδιες υπηρεσίες, πουλάτε τα ίδια προϊόντα και ακολουθείτε ακριβώς τους ίδιους κανόνες λειτουργίας στις επιχειρήσεις σας. Παρόλα αυτά, δεν επιτυγχάνετε όλοι τα ίδια αποτελέσματα. Ανταλλάσσοντας απόψεις και εμπειρίες με τους υπολοίπους franchisees, θα είστε σε θέση να κατανοήσετε τι κάνετε καλά και τι χρειάζεται να βελτιώσετε. Μάλιστα, έχετε την ευκαιρία να συνομιλείτε και να μαθαίνετε συνεχώς από εκείνους τους franchisees, που είναι καλύτεροι από εσάς σε τομείς που εσείς θέλετε να βελτιωθείτε, προσδιορίζοντας τον τρόπο που θα επιτύχετε τον σκοπό σας. Αντίστοιχα οφέλη αποκομίζουν βέβαια κι οι άλλοι από εσάς. Η συστηματική ανάλυση και αναγνώριση των δυνατών και των αδύνατών μας σημείων είναι ισχυρό ανταγωνιστικό πλεονέκτημα. “Να είσαι υπομονετικός με τον εαυτό σου. Η αυτοβελτίωση είναι ευαίσθητη, είναι άγιο χώμα. Δεν υπάρχει μεγαλύτερη επένδυση.” (Stephen Covey, 1932-2012).\nΜερικοί από τους πιο επιτυχημένους franchisees που έχω συναντήσει είναι εκείνοι που συνεχώς αναζητούν βέλτιστες πρακτικές. Καλό θα ήταν να επανεξετάζετε και να επαναπροσδιορίζετε -εάν χρειαστεί- τακτικά τους στόχους σας λαμβάνοντας υπόψη την απόδοση της επιχείρησή σας συγκριτικά με τα KPIs που έχει θέσει ο franchisor. Προσδιορίστε τα σημεία που χρειάζεστε βελτίωση και αναζητείστε τους franchisees που θα μπορούσαν να σας βοηθήσουν σε αυτό. Αφιερώστε χρόνο ανά τακτά χρονικά διαστήματα και συνομιλήστε με τους κορυφαίους franchisees του δικτύου σας.\nΈχετε μια προσωπική / επαγγελματική κατεύθυνση\n“Οι ικανοί ηγέτες κάνουν τους ανθρώπους να πιστεύουν ότι είναι στην καρδιά των γεγονότων, όχι στην περιφέρεια.” (Warren Bennis)\nΟι περισσότερες επιχειρήσεις στην Ελλάδα απασχολούν λιγότερα από τρία άτομα κι αυτό όχι μόνο λόγω δομής της ελληνικής οικονομίας, αλλά και γιατί μια ολιγομελής ομάδα που συνεργάζεται καθημερινά είναι περισσότερο εύκολο να δημιουργήσει ισχυρούς δεσμούς. Αυτό που πρέπει να προσέξετε είναι ότι ενώ χρειάζεται να είστε φιλικοί με την ομάδα σας, δεν είναι σωστό να γίνετε φίλοι μαζί τους. Είναι μια λεπτή γραμμή και οφείλετε να είστε προσεκτικοί. Οι εργαζόμενοι θα έχουν τις δικές τους αρμοδιότητες, τη δική τους agenda, κι όχι απαραίτητα ίδια με τη δική σας. “Η συμπεριφορά των ανθρώπων γίνεται κατανοητή, αν λάβουμε υπόψη τους σκοπούς, τις ανάγκες και τα κίνητρά τους.” (Thomas Mann, 1875-1955, Νόμπελ 1929]\nΝα θυμάστε πάντα, ότι πρόκειται για την δική σας επιχείρησή και εσείς είστε εκείνος που θα λάβετε όλα τα μέτρα για να λειτουργεί σωστά και αποδοτικά. Προστατέψτε την «ζωή της», γιατί έτσι εξασφαλίζετε και τη δική σας. Η πλειονότητα των επιτυχημένων franchisees έχει ως κοινό σημείο την ικανότητα να οικοδομεί μια επιτυχημένη ομάδα. Οικοδομήστε -πάντα στα πλαίσια του franchise- τη δική σας ομάδα, επενδύοντας σε ένα πλέγμα σχέσεων που ενθαρρύνει πρωτοβουλίες σεβόμενο σύστημα, διαδικασίες και κανόνες, αναγνωρίζει και επιβραβεύει τη συμβολή ενός εκάστου στην επίτευξη του κοινού στόχου, που είναι απλά το μέσο για την επίτευξη των προσωπικών στόχων. “Δεν μπορεί να γίνει μεγάλος ηγέτης αυτός που θέλει να τα κάνει όλα μόνος του ή που θέλει να παίρνει μόνος του όλον τον έπαινο και το όφελος.” (Dale Carnegie, 1888-1955)\nΕίναι αναμφισβήτητο γεγονός ότι οι καιροί είναι απρόβλεπτοι, το ανταγωνιστικό πεδίο μεταβάλλεται και ο καθορισμός στόχων είναι ιδιαίτερα επίπονη διαδικασία. Όμως εάν θέτετε ρεαλιστικούς στόχους από την αρχή τότε η πιθανότητα αποτυχίας είναι σαφώς μειωμένη. Από την εμπειρία μας, οι franchisees συχνά έχουν μη ρεαλιστικές, μαξιμαλιστικές προσδοκίες και βασικός λόγος είναι ότι πιστεύουν -λανθασμένα- ότι ο franchisor είναι αυτός που θα «στήσει» την επιχείρηση κι όχι οι ίδιοι. Οι franchisees κάτω από την επιρροή του αρχικού ενθουσιασμού τους για την επιλογή τους, προβάλουν στη δική τους περιοχή τα βέλτιστα αποτελέσματα του δικτύου, ελαχιστοποιώντας ταυτόχρονα τους προσωπικούς πόρους που θα απαιτηθούν. Αποτέλεσμα, η μεγιστοποίηση αποκλίσεων μεταξύ προσδοκώμενου αποτελέσματος και πραγματικότητας και μάλιστα με οδυνηρές σε πολλές περιπτώσεις συνέπειες και για τους ίδιους αλλά και για το δίκτυο. Ο Daniel Patrick Moynihan, (1927-2003, Αμερικανός Γερουσιαστής) σχολίαζε: “Όλοι έχουν δικαίωμα να έχουν τη δική τους γνώμη, αλλά όχι τα δικά τους δεδομένα.”\nΑφού λοιπόν ολοκληρώσετε την ερευνά σας και πριν αποφασίσετε να συνεργαστείτε με μια αλυσίδα franchise, θα πρέπει να έχετε συζητήσει διεξοδικά και με τον franchisor και με υφιστάμενους Franchisees και να διαπιστώσετε εάν οι προσδοκίες σας ανταποκρίνονται στην πραγματικότητα. Όταν έχει προηγηθεί μια τέτοια συζήτηση, είναι λιγότερο πιθανό να προκύψουν διαφωνίες και παρεξηγήσεις στην πορεία της συνεργασίας. “Ο πιο αξιόπιστος τρόπος για να προβλέψεις το μέλλον, είναι να κατανοήσεις τι γίνεται στο παρόν.” (John Naisbitt, 1929 - , Αμερικανός συγγραφέας & μελλοντολόγος)\nΚατανοήστε την οικονομική διάσταση της επιχείρησης και τους παράγοντες που την καθορίζουν\nΘα ακούσετε πολλές διαφορετικές απόψεις σχετικά με τους οικονομικούς πόρους που θα χρειαστείτε να επενδύσετε για να λειτουργήσετε ένα franchise. Διαφορετικά ποσά θα διαβάσετε στα ενημερωτικά φυλλάδια, σημαντικά μεγαλύτερα ποσά θα σας αναφέρει ο Franchisor, ακόμη μεγαλύτερα οι υφιστάμενοι franchisees. Και όλα έχουν πραγματική βάση. Στους ενημερωτικούς φακέλους franchise δεν συμπεριλαμβάνονται συνήθως κόστη όπως η διαμόρφωση του χώρου -μια και ποικίλει ανάλογα την κατάστασή του- οι δαπάνες ίδρυσης της επιχείρησης, αδειοδότησης του καταστήματος, οι δαπάνες της κατασκευαστικής περιόδου κοκ. Επίσης στις συζητήσεις με τους franchisor δεν είναι απόλυτα ξεκάθαρο, ποιες είναι οι πραγματικές απαιτήσεις σε επίπεδο κεφαλαίου κίνησης και τι επίδραση έχει η εποχικότητα και μάλιστα ανά περιοχή ή και ποιες οι ανάγκες για πρόσθετες επενδύσεις π.χ. σε εμπόρευμα τις επόμενες σαιζόν κοκ. Είναι προφανές λοιπόν, ότι θα χρειαστείτε κάποιο συγκεκριμένο κεφάλαιο -ανάλογα με το concept, την περιοχή και την χρονική περίοδο που θα επιλέξετε- για να ξεκινήσετε την επιχείρησή σας. Έχετε κατά νου επίσης ότι απαιτείται κάποιο χρονικό διάστημα μέχρι να επιτύχετε το νεκρό σημείο και να αρχίσετε να έχετε θετική ρευστότητα, οπότε πρέπει να εξασφαλίσετε ότι μπορείτε να αντεπεξέλθετε στις τρέχουσες υποχρεώσεις σας, τόσο ως επιχείρηση όσο και ως οικογένεια. Ελάχιστες επιχειρήσεις αποδίδουν καρπούς από τους πρώτους μήνες λειτουργίας και κυρίως ρευστότητα! Ως διοίκηση, ως επιχειρηματίας τη σχέση πραγματικής συνολικής επένδυσης και απόδοσης θα πρέπει να τη θέτετε στην κορυφή των ιεραρχήσεών σας και των κριτηρίων λήψης των όποιων αποφάσεών σας. Το κύρος, η ελκυστικότητα ή η αναγνωρισιμότητα είναι σημαντικά αλλά έπονται στις προτεραιότητές σας ως επιχειρηματίας, ως Franchisee! “Η διοίκηση, σε κάθε απόφαση και κάθε δράση πρέπει να λογαριάζει πρώτα απ’ όλα την οικονομική απόδοση. Ο μόνος τρόπος για να δικαιώσει την ύπαρξή της και την εξουσία της είναι τα οικονομικά αποτελέσματα που πετυχαίνει.” Peter Drucker.\nΞεκινώντας την επιχείρησή σας, χρειάζεται να θέσετε τρία κομβικά – χρονικά σημεία αναφοράς, θέτοντας ανάλογους στόχους στο καθένα. Αυτοί οι «στόχοι» θα καθορίζουν το πόσα χρήματα θα πρέπει να κερδίζετε καθώς και τη χρονική στιγμή που θα πρέπει να τα κερδίζετε.\nΧρονικό σημείο No.1 Το χρονικό σημείο στο οποίο η επιχείρηση θα αποφέρει έσοδα που θα καλύπτουν το κόστος λειτουργίας της, όχι όμως και το δικό σας μισθό.\nΧρονικό σημείο No.2 Το χρονικό σημείο κατά το οποίο τα έσοδα της επιχείρησης θα καλύπτουν τόσο τα κόστη λειτουργίας, όσο και το δικό σας βασικό μισθό.\nΧρονικό σημείο No.3 Το χρονικό σημείο κατά το οποίο τα έσοδα της επιχείρησης θα καλύπτουν τα κόστη λειτουργίας, τη δική σας αμοιβή (όχι απλά το βασικό μισθό), ενώ ταυτόχρονα τώρα θα μπορείτε να κάνετε απόσβεση ενός μέρους του αρχικού κεφαλαίου που επενδύσατε.\nΈχοντας θέσει αυτούς τους στόχους, θα είστε σε θέση να κατανοήσετε καλύτερα τον χρόνο που χρειάζεται η επιχείρηση για να «τρέξει» και να αποφέρει στην πορεία το «πολυπόθητο» κέρδος. Επιπλέον, αυτή η διαδικασία σας κάνει περισσότερο πειθαρχημένους. Δεν θα λαμβάνετε -και θα το γνωρίζετε- το μισθό σας, μέχρι να φτάσετε στο κατάλληλο χρονικό σημείο.\nΑντλώντας χρήματα από την επιχείρηση, νωρίτερα από το επιτρεπόμενο χρονικό σημείο, θα προκαλέσετε εσείς ο ίδιος πρόβλημα στην επιχείρησή σας. Franchisees που στο παρελθόν δεν είχαν καμία άλλη επιχειρηματική δραστηριότητα, χρησιμοποίησαν τα έσοδα της επιχείρησής τους -νωρίτερα από το επιτρεπτό σημείο- για να καλύψουν προσωπικά τους έξοδα, αγνοώντας αυτόν τον κίνδυνο. Σε αυτή τη φάση, τα χρήματα αυτά, όπως προαναφέραμε, ΔΕΝ πρέπει να τα χρησιμοποιήσετε αλλά να τα επανεπενδύσετε στην επιχείρησή σας. Τα Έσοδα αυτά ΔΕΝ είναι ακόμα κέρδος. Κατανοήστε πόσα χρήματα χρειάζεται η επιχείρησή σας και πότε. Αν δεν μπορείτε τότε απευθυνθείτε σε ειδικούς συμβούλους που μπορούν να σας βοηθήσουν.\nΚατανοείστε τους ρόλους, ποιος τελικά κάνει τι\nΠαρά το γεγονός ότι ένα brand έχει αναγνωρισιμότητα, ένα επιτυχημένο μοντέλο λειτουργίας αλλά και δοκιμασμένες πρακτικές marketing που ήδη έχουν υιοθετηθεί, δεν είναι αποκλειστικά υπεύθυνο, δεν επαρκεί από μόνο του για την επίτευξη της δικής σας επιτυχίας. Επενδύοντας σε ένα franchise, επενδύετε σε ένα αναγνωρίσιμο brand, σε συγκεκριμένα και δοκιμασμένα συστήματα, σε συγκεκριμένες διαδικασίες. Στην πραγματικότητα όμως, εσείς είστε αυτός που θα είστε υπεύθυνος για τη λειτουργία της επιχείρησης σε καθημερινή βάση. Αυτό δεν θα το κάνει ο franchisor για εσάς. Είναι σαν να έχετε στα χέρια σας – μετά από μια συστηματική εκπαίδευση- μια εργαλειοθήκη και ένα αναλυτικό εγχειρίδιο. Τι πρέπει να κάνετε; Μελετήστε τις οδηγίες, χαράξτε το πλάνο δουλειάς σας, συνδέστε το έργο με τα δικά σας θέλω, ανοίξτε την εργαλειοθήκη, βάλτε τα γάντια σας και χρησιμοποιήστε τα εργαλεία που σας δίνουν! Μην περιμένετε να λειτουργήσουν όλα μόνα τους. Αυτό δεν γίνεται πότε!\nΌπως προαναφέραμε, είναι σημαντικό να κατανοήσετε ότι ο franchisor δεν μπορεί να σας εξασφαλίσει την δική σας επιτυχία. Πρόκειται για μια συνεργασία, που κάθε μέρος έχει τις δικές του ευθύνες, τους δικούς του διακριτούς ρόλους και προτεραιότητες. Ξεκαθαρίστε και κατανοήστε τις δικές σας υποχρεώσεις, καθώς και αυτές του franchisor. Kαι οι δύο πλευρές, όπως έχουμε αναφέρει πολλές φορές, έχετε κοινό στόχο. Την επιτυχία της επιχείρησης! Η υγιής συνεργασία θα σας αποφέρει τα μέγιστα δυνατά αποτελέσματα!\nΕπιδιώξτε να έχετε την οικογένεια και τους φίλους δίπλα σας\nΝα έχετε κατά νου ότι θα χρειαστείτε τη βοήθεια και τη στήριξη των φίλων και της οικογένειάς σας στα πρώτα -και όχι μόνο- βήματα της επιχείρησης. Είναι σημαντικό η οικογένειά σας να πιστεύει στο νέο σας εγχείρημα και να σας στηρίζει ενεργά, είτε παρέχοντας προσωπική εργασία στην επιχείρηση, είτε αναλαμβάνοντας περισσότερες αρμοδιότητες στο σπίτι. Είτε -ακόμα πιο σημαντικό- στηρίζοντάς σας στις δυσκολίες που σίγουρα θα αντιμετωπίσετε. Η απουσία αυτής της βοήθειας θα είναι σίγουρα ιδιαίτερα επιζήμια για την επιχείρησή σας. Εμπλέξτε από τα πρώτα βήματα της έρευνας σας, στην διαδικασία επιλογής τους ανθρώπους σας. Η απόφαση είναι σίγουρα δική σας, αλλά θα χρειαστείτε συνοδοιπόρους. Ένθερμους υποστηρικτές! Και τούτο δεν γίνεται στη μέση της διαδρομής…\nΠόσο ψηλά είστε έτοιμος να πετάξετε;\nΚανείς δεν λέει ότι η δημιουργία μιας επιτυχημένης επιχείρησης είναι εύκολη υπόθεση, αν ήταν, ο καθένας θα μπορούσε να το κάνει. Επενδύοντας όμως σε ένα franchise -που έχετε επιλέξει με μεγάλη επιμέλεια και συστηματική έρευνα- προσφέρετε στον εαυτό σας μια μοναδική ευκαιρία με μεγάλες πιθανότητες επιτυχίας. Ξεκινώντας έχετε στη διάθεσή σας ένα αναγνωρίσιμο σήμα, αποδεδειγμένες επιτυχημένες πρακτικές και συστήματα, υποστήριξη, ειδικούς να συζητήσετε ζητήματα που ενδεχομένως προκύψουν ή και νέες ιδέες που θα μπορούσαν να βελτιώσουν τα ήδη υπάρχοντα συστήματα. κ.ο.κ.\nΌμως τίποτα δεν χαρίζεται! Απαιτείται δέσμευση και κυρίως συνεχή προσπάθεια για περισσότερη αποτελεσματικότητα. “Αν θέλεις να αυξήσεις την ποσότητα των ανταμοιβών σου, πρέπει πρώτα να αυξήσεις την ποσότητα και την ποιότητα των υπηρεσιών σου.” (Bryan Tracy, 1944-, Καναδός συγγραφέας Αυτοβοήθειας).\nΌλοι οι franchisees λοιπόν, ξεκινούν με αυτήν την εργαλειοθήκη στα χέρια τους. Κάποιοι τη χρησιμοποιούν καλύτερα από τους άλλους. Παρατηρώντας προσεκτικά, αναλύοντας τι διαφοροποιεί τους μεν από τους δε, προσδιορίζοντας τους παράγοντες που καθορίζουν αυτήν την επιτυχία, θα είστε σε θέση να γνωρίζετε τι είναι αυτό που πρέπει να κάνετε.\nΕπενδύσατε σε ένα franchise. Γνωρίζετε τις προκλήσεις και τις ευκαιρίες. Τώρα πρέπει να στηριχτείτε στην δική σας αξία να κεφαλαιοποιήσετε γνώσεις, εμπειρίες και ταυτόχρονα να ακολουθήσετε, να παραδειγματιστείτε από τις βέλτιστες πρακτικές στα πλαίσια του συστήματος Franchise που μπορούν και ξεχωρίζουν. Είναι η βασική συνταγή για να πετύχετε και εσείς τα μέγιστα δυνατά αποτελέσματα, για την επιτυχία! Το χρωστάτε στον εαυτό σας και στους στόχους σας!\nΕπιτυχία είναι η προσωπική αξία πολλαπλασιασμένη από τις περιστάσεις. (Alfred Capus, 1858-1922)\nTags: Franchise, Επένδυση και Αποδοτικότητα, Επιλέγοντας Franchise, Επιχειρηματικότητα, Ηγεσία, Σχέσεις Franchisee-Franchisor\n« ΔΙΚΤΥΑ FRANCHISE & ΑΚΑΔΗΜΙΕΣ ΕΚΠΑΙΔΕΥΣΗΣ\nΝέα συστήματα Franchise: Ανάπτυξη, αποδοτική λειτουργία και ο ρόλος των συμβούλων Franchise »


Η κορυφαία επτάδα της 15ης αγωνιστικής της Volleyleague γυναικών\nΗ κορυφαία επτάδα της 15ης αγωνιστικής του πρωταθλήματος της Volleyleague γυναικών είναι:\nΚορυφαίες της 15ης αγωνιστικής\nΤα αποτελέσματα και η βαθμολογία μετά την 15η αγωνιστική και την ολοκλήρωση του Α΄γύρου στο πρωτάθλημα Volley League γυναικών 2019-20:\nΜε εκπληκτική Σίμιτς ο 'Αρης επικράτησε στο θρίλερ του Πειραιά\nΟ Άρης έφυγε με το δίποντο από την έδρα του Πορφύρα για την 15η αγωνιστική, σε συναρπαστικό αγώνα δύο και πλέον ωρών. Οι «κιτρινόμαυρες» έφθασαν τους 24 βαθμούς στη φετινή Volleyleague γυναικών και βρίσκεται στο -3 από τον έκτο Πανναξιακό και επέστρεψαν στις νίκες μετά απο δύο σερί ήττες.\nΚοβάτσεβιτς: «Κάναμε μια πολύ καλή νίκη»\nΑρκετά ικανοποιημένος από το σπουδαίο τρίποντο που πήρε ο Ολυμπιακός μέσα στην Μίκρα, κόντρα στον ΠΑΟΚ, εμφανίστηκε ο Μπράνκο Κοβάτσεβιτς.\n«Μπλόκαρε» το τρίποντο η Θέτιδα και πλησίασε τετράδα\nΤη νίκη που την φέρνει ακόμα πιο κοντά στην τετράδα πέτυχε η Θέτιδα επί του Μαρκόπουλου. Η ομάδα της Βούλας για την 15η αγωνιστική της Volleyleague γυναικών επικράτησε με 3-1 σετ του Μαρκόπουλου και με 28 βαθμούς βρίσκεται στο -2 από τον ΠΑΟΚ και την τέταρτη θέση που οδηγεί στα πλέι οφ.\nΗ Γερμανική Dresdner SC στον δρόμο του Α.Ο Θήρας στο Challenge Cup\nΗ Γερμανική Dresdner SC θα είναι η επόμενη αντίπαλος του ΑΟ Θήρας στην φάση των ''8'' του Challenge Cup.Η Γερμανική ομάδα απέκλεισε στην φάση των 16 την Μπακάου από τη Ρουμανία, κερδίζοντας 3-0 εντός έδρας και 1-3 εκτός.


ROMIANEWS: Τα νέα όρια συνταξιοδότησης\nΣτην Εφημερίδα της Κυβέρνησης δημοσιεύτηκε την Τρίτη η υπουργική απόφαση για την εφαρμογή του νόμου για την σταδιακή αύξηση των ορίων ηλικίας συνταξιοδότησης στα 62 χρόνια με 40 χρόνια ασφάλισης ή στα 67 χρόνια με λιγότερα ένσημα.\nΜε το νόμο καταργούνται οι πρόωρες συνταξιοδοτήσεις σε Δημόσιο, ΔΕΚΟ και στο ΙΚΑ, πλην των βαρών και ανθυγιεινών επαγγελμάτων. Η μετάβαση στα νέα όρια συνταξιοδότησης θα γίνει σταδιακά και θα ολοκληρωθεί σε έξι χρόνια, δηλαδή μέχρι το 2022.\nΚάντε κλικ στους πίνακες για μεγένθυση\nΣημειώνεται πως στην τελική ευθεία βρίσκεται και το νέο ασφαλιστικό σύστημα. Σύμφωνα με το Βήμα το τελικό σχέδιο βρίσκεται σε φάση διαβούλευσης με τους δανειστές και αναμένεται να παρουσιαστεί στο Υπουργικό Συμβούλιο εντός της εβδομάδας. Στόχος της κυβέρνησης είναι να μην υπάρξει μείωση στις συντάξεις μέχρι 1.000 ευρώ. «Εκτιμώ ότι δεν κινδυνεύουν οι συντάξεις κάτω από 1.000 ευρώ», δήλωσε η κυβερνητική εκπρόσωπος.\nΟ υπουργός Εργασίας Γιώργος Κατρούγκαλος συναντήθηκε τη Δευτέρα με τον αντιπρόεδρο της Κομισιόν Βάλντις Ντρομπρόβσκις, ο οποίος πραγματοποιεί επίσκεψη στην Ελλάδα. Ο ευρωπαίος αξιωματούχος έκανε λόγο για «παραγωγική και εποικοδομητική συζήτηση», σημειώνοντας πως στο επίκεντρο βρέθηκε μεταξύ άλλων και η μεταρρύθμιση στο ασφαλιστικό. Στόχος, όπως είπε, είναι η μακροπρόθεσμη βιωσιμότητα του ασφαλιστικού.\nΑπό την πλευρά του ο Γιώργος Κατρούγκαλος σημείωσε πως η συζήτηση κινήθηκε κυρίως σε τρεις άξονες: τις εργασιακές σχέσεις, τις συντάξεις, και το ελάχιστο εγγυημένο εισόδημα. Σχετικά με το Ασφαλιστικό, είπε ότι ενημέρωσε τον ευρωπαίο αξιωματούχο για τις προτάσεις του, ζητώντας και προτείνοντας η εξοικονόμηση πόρων που ζητούν οι δανειστές-εταίροι από τον τομέα των συντάξεων να μην γίνει μέσω νέων περικοπών, αλλά μέσω της εύρεσης νέων πόρων χρηματοδότησης του Ασφαλιστικού. Δεν υπήρξαν αποφάσεις, αλλά ανταλλαγή απόψεων μέχρι τη διατύπωση της τελικής πρότασης της κυβέρνησης τον Νοέμβριο, διευκρίνισε ο υπουργός.\nΔείτε το ΦΕΚ (εδώ)


Ένας λεμεσιανός διασχίζει (ξανά) τη θάλασσα με μια σανίδα και ένα κουπί\nΤο να ξεκινάς πάνω σε μια σανίδα και να διασχίζεις τη θάλασσα με προορισμό ένα άλλο νησί, δεν το λες και λίγο. Ωστόσο, ο Κώστας Συμεωνίδης, ο άνθρωπος που κατάφερε να διανύσει 700 χιλιόμετρα από τα Χανιά στη Λεμεσό, παλεύοντας με τα κύματα επιστρέφει αποφασισμένος να πραγματοποιήσει ένα ακόμα παράτολμο εγχείρημα!\nΑυτή τη φορά, ο Κώστας Συμεωνίδης, ετοιμάζεται για ένα ταξίδι 850 χιλιομέτρων, με μοναδικό του μέσο τη σανίδα και το κουπί του. Συγκεκριμένα, από τις 15-24 Αυγούστου και για 10 ολόκληρες μέρες ο ατρόμητος «θαλασσοπόρος» θα διασχύσει τη θάλασσα με 11 ώρες συνεχόμενης κωπηλασίας καθημερινά, επιδιόκωντας να κατακτήσε το νέο του στόχο.\nΜε στόχο να στηρίξει το Κέντρο Προληπτικής Παιδιατρικής και το Καραϊσκάκειο ίδρυμα ο Κώστας είναι έτοιμος να ξεπεράσει τα όριά του, να παραβλέψει την άνευ προηγουμένου σωματική καταπόνηση που συνεπάγεται ένα τέτοιο ταξίδι και να κάνει κουπί μέχρι να δώσει ελπίδα στα παιδιά που την χρειάζονται.\nΣε συνέντευξη που παραχώρησε το 2016 στο περιοδικό Down Town και στον δημοσιογράφο Παντελή Παναγιώτου, δήλωνε μεταξύ άλλων:\n«Για να μπορέσει να γίνει πραγματικότητα όλο αυτό, χρειάστηκε πολλή προπόνηση ώστε να μπορέσουμε να ανταπεξέλθουμε σε κάτι τέτοιο προκειμένου να ολοκληρώσουμε την προσπάθεια με επιτυχία, η οποία ξεκίνησε περίπου οκτώ μήνες προηγουμένως. Παρόλα αυτά, οι δυσκολίες που αντιμετωπίσαμε ήταν πολλές… Οι πρώτες μέρες ήταν αρκετά δύσκολες. Οι καιρικές συνθήκες δεν ήταν καθόλου ευνοϊκές με αποτέλεσμα να χρειάζεται ακόμα περισσότερη προσπάθεια. Ο αέρας και τα κύματα της θάλασσας δημιουργούσαν ρεύματα εναντίον μου, κάτι που με παρέκκλινε της πορείας, δημιουργώντας περισσότερη αντίσταση. Υπήρχαν μέρες που κωπηλατούσα για 11 και 13 συνεχόμενες ώρες. Αυτό εξαρτιόταν πάντοτε από τις καιρικές συνθήκες. Μεγάλος αντίπαλος ήταν επίσης ο ήλιος. Υπήρχαν στιγμές, όμως, που κατά τη διάρκεια της μέρας έπρεπε να κάνουμε μικρά διαλείμματα, αναλόγως των συνθηκών που είχαμε να αντιμετωπίσουμε»\n«Υπήρχαν μέρες που φαίνονταν ατέλειωτες. Κάποια στιγμή, ακόμα και το σκάφος που μας συνόδευε αντιμετώπιζε προβλήματα με τη μηχανή, όμως δεν το έβαλα κάτω. Ήμουν σίγουρος ότι θα τερματίσω. Δεν υπήρξε ποτέ κάτι αρνητικό στο μυαλό μου. Ήμουν αφοσιωμένος στο στόχο μου και ήξερα πως ό,τι κι αν συμβεί, δεν θα ήταν αρκετό για να μας κάνει να τα παρατήσουμε. Το μόνο που σκεφτόμουν ήταν να κάνω πάνω από 70 χιλιόμετρα ημερησίως. Κάθε μέρα είχα ένα στόχο. Μόνο τον στόχο μου σκεφτόμουν, μέρα με τη μέρα» «Πολλοί μου έλεγαν ότι ήταν μεγάλο το ρίσκο μου. Μου έλεγαν ότι είμαι λίγο τρελός που πάω να δοκιμάσω κάτι τέτοιο. Όμως, μιλώντας με την ομάδα και τους συνεργάτες μου, ακόμα και με τους φίλους μου, λάμβανα μεγάλη ενθάρρυνση και δύναμη. Πίστευαν ότι θα τα καταφέρουμε, δεν είχαν αμφιβολία. Ήξεραν μέχρι πού μπορούσαμε να φτάσουμε. Στερήθηκα πολλά, όμως ήξερα πως αυτή τη φορά ήμουν πολύ πιο έτοιμος γιατί γνώριζα τι είχα να αντιμετωπίσω. Δεν ξέρω αν αυτό αποτελεί το μεγαλύτερο επίτευγμα της ζωής μου, γιατί ποτέ δεν ξέρεις τι επιφυλάσσει το μέλλον, όμως σίγουρα τη δεδομένη στιγμή είμαι πολύ ικανοποιημένος. Ελπίζω μέσα από τις προσπάθειές μου να μπορέσω να μυήσω κόσμο ή ακόμα και να προτρέψω άτομα να ασχοληθούν με τα θαλάσσια αθλήματα»\nΠληροφορίες: allaboutlimassol & Like.com.cy\nΓκρεμίστηκε το υπερασπιστικό κάστρο του κατηγορούμενου για το διπλό φονικό στο Στρόβολο Λοίζου Τζιωνή, καθώς μετά από καταιγισμό ερωτήσεων από την Κατηγορούσα Αρχή παραδέχτηκε ότι πιεζόταν γιατί έλεγε ψέματα


Ειρήνη Νικολαΐδου | She as a coach! - Publishit Magazine\nYou are here: Home / Stories / Ειρήνη Νικολαΐδου | She as a coach!\nΜε αφορμή την παγκόσμια εβδομάδα Coaching και το επικείμενο σεμινάριο “HR Manager: You as Coach”, η Ειρήνη Νικολαΐδου αφηγείται τη δική της προσωπική διαδρομή ως coach, θυμάται στιγμές που έπαιξαν καθοριστικό ρόλο και υπενθυμίζει σε όλους μας πως ένα υγιές εργασιακό περιβάλλον με ευτυχισμένο και ικανοποιημένο προσωπικό είναι η αρχή για μια ουσιαστική κοινωνική αλλαγή.\nΗ πρώτη μου επαφή με το coaching ως συγκεκριμένο γνωστικό πεδίο ξεκίνησε το 2006 όταν έκανα το μεταπτυχιακό μου στη Διοίκηση Ανθρώπινου Δυναμικού με πανεπιστήμιο της Βρετανίας. Ο όρος ήταν ήδη γνωστός στο εξωτερικό κι εγώ τότε άρχισα να συνδέω κάποιες πρακτικές που έως τότε εφάρμοζα ενστικτωδώς.\nΑκόμα και πριν το μεταπτυχιακό, ως διευθύντρια Ανθρώπινου Δυναμικού, επέλεγα πάντα τρόπους που έφερναν τους ανθρώπους αβίαστα και άφοβα στο γραφείο μου. Δε συμβαίνει συχνά αυτό, καθώς συνήθως υπάρχει μια συστολή: Οι εργαζόμενοι φοβούνται πως εάν εκθέσουν μία κατάσταση ή έναν προβληματισμό θα έχουν επιπτώσεις. Η δική μου η πόρτα δεν είχε τέτοιους περιορισμούς.\nΣυνδέοντας αυτά που είχα μελετήσει είδα ότι έχω μια φυσική τάση προς το coaching χωρίς ακόμα να ξέρω τι είναι αυτό. Μελετώντας ενδελεχώς, ήρθα σε επαφή, το 2010, με μέλη του Hellenic Coaching Association που μόλις είχε συσταθεί κι αποτελούσε τμήμα του European Mentoring and Coaching Council στην Ελλάδα.\nΈκτοτε, όλα πήραν το δρόμο τους. Όλα τα μέλη του Οργανισμού οργανωθήκαμε, μεταφέραμε προβληματισμούς και αρχίσαμε να επικοινωνούμε στην Ελλάδα αυτά που μαθαίναμε στο εξωτερικό.\nΗ πρώτη αποστολή ως coach\nΩς μέντορας, ανέλαβα το 1998, το πρώτο τμήμα διοίκησης προσωπικού μιας εταιρείας που ήθελε να συστήσει ένα νέο τμήμα. Εκπαίδευσα έναν άνθρωπο που προερχόταν απ’ τη διεύθυνση λειτουργίας και κλήθηκε ν’ αναλάβει χρέη HR Manager. Στόχος μου ήταν ν’ αποκτήσει τις γνώσεις, τις επικοινωνιακές δεξιότητες, την προσέγγιση, τη στάση και τη συμπεριφορά του HR Manager. Θυμάμαι πολύ χαρακτηριστικά τον ενθουσιασμό μου γι’ αυτό το στοίχημα.\nΕπίσης, θυμάμαι τον πρώτο πελάτη που μ’ εμπιστεύτηκε το 2005. Ήταν CEO μιας σημαντικής εταιρείας. Όταν αρχίσαμε να δουλεύουμε μαζί, απελευθερώθηκε όλο το δυναμικό του: οι δεξιότητες και οι κλίσεις του, με αποτέλεσμα να μου αναθέσει στη συνέχεια το coaching όλης της ομάδας του.\nΈχοντας μια βαθιά ανθρωποκεντρική προσέγγιση, όταν ανακαλύπτω σε κάποιον ποιότητες που σπανίζουν, είμαι διατεθειμένη να επενδύσω ακόμα περισσότερη ενέργεια. Μ’ αρέσουν οι άνθρωποι που έχουν μια παιδεία. Ωστόσο, ακόμα και σ’ αυτούς που δε διαθέτουν, προσπαθώ να τους «ξυπνήσω» την ανάγκη να στραφούν στην καλλιέργεια.\nΠιστεύω πάρα πολύ στη δια βίου ανάπτυξη του ανθρώπου. Πιστεύω ακράδαντα πως, ακόμα και άνθρωποι που δεν είχαν τα εφόδια απ’ τις οικογένειές τους, μπορούν να τα καταφέρουν και ν’ αναπτυχθούν μόνοι τους.\nΥπάρχει, άλλωστε, μια παρανόηση μεταξύ της εκπαίδευσης και της παιδείας. Μπορεί να έχουμε δύο ανθρώπου με ακριβώς την ίδια εκπαίδευση κι ένας εξ αυτών να μην έχει παιδεία. Η διαφορά είναι τεράστια.\nΒασική πεποίθηση στο coaching είναι ότι όλοι οι άνθρωποι έχουν καλές ποιότητες. Είναι αυτές που μας διαφοροποιούν από τα υπόλοιπα όντα. Χάρη στις πρακτικές του coaching, έχουμε την ευκαιρία να τις απελευθερώσουμε με συμπεριφορές, με αντιδράσεις, με πρακτικές, με ανταλλαγές, με αλληλεπιδράσεις.\nΤο coaching ως εργαλείο για την ανάπτυξη μιας εταιρείας\nΜέχρι πρότινος, υπήρχε η εσφαλμένη εντύπωση ότι χρειαζόμαστε το coaching για να βελτιώσουμε κάποιες αποδόσεις ή συμπεριφορές. Σήμερα, πλέον γνωρίζουμε ότι μέσα στις εταιρείες το coaching είναι ένας υποστηρικτικός μηχανισμός για οποιαδήποτε μετάβαση ή αλλαγή.\nΔεν το χρειάζεται, δηλαδή, μόνο κάποιος που υπολείπεται σε αποδόσεις, αλλά και αυτός που έχει εξαιρετικές επιδόσεις. Έρευνες έχουν καταδείξει ότι το coaching είναι εργαλείο ανάπτυξης ηγεσίας. Εγώ συνηθίζω να το αποκαλώ «προπονητική για υπεραποδόσεις».\nΈχω δει ανθρώπους που εργάζονται σε τμήματα HR -επειδή είναι πιο ευαίσθητοι σ’ αυτές τις πληροφορίες και σ’ αυτές τις τάσεις-, χάρη σε προγράμματα coaching, να βελτιώνουν τις εργασιακές σχέσεις μέσα στις ομάδες τους, να έχουν την ικανότητα να βλέπουν άλλες οπτικές, να δημιουργούν καλύτερη ατμόσφαιρα στην εργασία τους, ν’ αναλαμβάνουν καλύτερα και να εξελίσσουν νέους ρόλους, να κινητοποιούν το δυναμικό της ομάδας τους, ν’ αυξάνουν τις αποδόσεις τους, να βελτιώνουν τις δεξιότητές τους. Και το κυριότερο: Ν’ αλληλεπιδρούν καλύτερα και να έχουν αυξημένη αντίληψη.\nΥπηρετώ τα τμήματα Ανθρώπινου Δυναμικού πάνω από 25 χρόνια, είτε ως διευθύντρια, είτε ως σύμβουλος. Όταν ξεκίνησα ήμασταν “personnel” δηλαδή διεύθυνση προσωπικού: βγάζαμε μισθοδοσίες, απουσίες, παρουσίες, ήμασταν ο «αστυνόμος» μέσα σε μια εταιρεία. Στη δεκαετία του ’90 και στις αρχές του 2000, η διεύθυνση προσωπικού μετονομάστηκε σε «διοίκηση Ανθρώπινου Δυναμικού». Στη συνέχεια, μετονομάστηκε σε «Διοίκηση Ανθρώπινων Πόρων». Σήμερα, στο εξωτερικό αυτά τα τμήματα ονομάζονται “Human Beings”, μιλάμε δηλαδή επιτέλους για προσωπικότητες, για άτομα που εξελίσσονται. Αυτό είναι ένας τρόπος σκέψης που προσπαθούμε να το εγκαταστήσουμε στη διοίκηση ανθρώπινων πόρων στην Ελλάδα, όχι με μεγάλη ευκολία.\nΕίναι λογικό. Μέχρι τώρα, εκπαιδεύαμε τον υπεύθυνο του Ανθρώπινου Δυναμικού ως business partner: σχεδιάζαμε την ανάπτυξη και την εξέλιξη του προσωπικού βάσει δεικτών και ποσοστών. Η κρίση και οι ευρύτερες συνθήκες δοκίμασαν τις αντοχές των εργαζομένων. Τώρα, είναι η κατάλληλη εποχή ν’ αλλάξουμε τρόπο σκέψης και να επενδύσουμε στην εξέλιξή τους.\nΣτόχος του σεμιναρίου, είναι να ευαισθητοποιήσω τον άνθρωπο που έχει στις αρμοδιότητές του τη διαχείριση και την ανάπτυξη του ανθρώπινου δυναμικού. Με βιωματικό τρόπο, τον βοηθώ ν’ αναγνωρίσει ότι και ο ίδιος έχει βιώσει το burnout, ότι πολλές φορές έχει δουλέψει σε βάρος της προσωπικής του ζωής, ότι και ο ίδιος έχει ανάγκη να διαχειριστεί το στρες, ν’ αναπτυχθεί και να βελτιωθεί.\nΕάν το συζητήσουμε αυτό, θα αποδεχτούμε ότι έχουμε μια πραγματικότητα που λύνεται. Πιστεύω ακράδαντα ότι ο υπεύθυνος του HR μπορεί να γίνει ο ιδανικός change facilitator, καθώς είναι ο ενδιάμεσος κρίκος του προσωπικού με τη διοίκηση. Είναι ο μόνος που μπορεί να μιλήσει, να έχει λόγο και άποψη σ΄ όλη τη Γραμμή Διοίκησης και ευθύνης. Είναι ο άνθρωπος που προτείνει την ανάπτυξη και την εκπαίδευση του προσωπικού.\nΤα χαρακτηριστικά ενός καλού HR manager\nΤα χαρακτηριστικά εκπορεύονται από τον ανθρωποκεντρισμό. Χρειάζεται να νοιάζεσαι πραγματικά για τον άνθρωπο. Να ξέρεις ν’ ακούς. Ν’ ακούς με όλες σου τις αισθήσεις. Να μπορείς να ρωτάς, να εμπνέεις, να δημιουργείς σχέσεις εμπιστοσύνης, να μπορείς να δεσμεύσεις κάποιον, όχι να του επιβάλλεις αρμοδιότητες. Αυτή η σχέση εμπιστοσύνης δημιουργεί γέφυρες που μετατρέπονται σε εργαλεία ανάπτυξης. Αυτό θέλω να εμπνεύσω στους HR. Είμαι σίγουρη ότι το αντιλαμβάνονται. Είναι έξυπνοι άνθρωποι και ισχυρές προσωπικότητες όπως απαιτεί μια τέτοια θέση.\nΥγιείς εργαζόμενοι, υγιής κοινωνία\nΈχουμε σωρεία ερευνών που καταδεικνύουν ότι επιστρέφουμε σε απλές αλλά ουσιώδεις αξίες. Οι εργαζόμενοι θέλουν κατ’ αρχάς να αισθάνονται ασφάλεια και αναγνώριση. Ακόμα κι αν δεν αμείβονται ικανοποιητικά.\nΈχουμε ανάγκη από συστήματα που ευημερούν. Εάν η εταιρεία είναι ένα μικρό σύστημα της κοινωνίας μας, έχει ευθύνη να έχει στο σύστημά της ευτυχισμένους ανθρώπους. Δεν μπορούμε να στέλνουμε δυστυχισμένους εργαζόμενους στα σπίτια τους. Εάν οι εταιρείες θέλουν να έχουν κοινωνικό ρόλο, χρειάζεται να τον αναλάβουν. Υπάρχει ανάγκη να επικεντρωθούμε στους ψυχικά υγιείς, καθώς μόνο αν αυτοί σταματήσουν να βάλλονται καθημερινά από το άγχος του εργασιακού τους περιβάλλοντος και αποκτήσουν ψυχική ανθεκτικότητα θα είναι ικανοί να προσφέρουν ουσιαστικά στην κοινωνία.\nMarianna says: «Το σεμινάριο “HR Manager: You as a coach” θα πραγματοποιηθεί σε Αθήνα και Θεσσαλονίκη σε διοργάνωση της Pro Seminars. Μάθε περισσότερα εδώ»\nΙσμήνη Χ. Μπάρακλη: «Λογοτεχνία είναι να τρυπώνεις... Διαγωνισμός! Κέρδισε το βιβλίο «Το μυστικό...


Με αέρα σταρ η Πενγκ Λιγουάν | Espresso\n12-11-2019 | 16:39μμ\nΕπιβεβαιώνει πλήρως, με τη ζωή και τη δράση της, αυτό που λένε ότι πίσω από τους ηγέτες «κρύβονται» ισχυρές γυναίκες. Ο λόγος για την Πενγκ Λιγουάν, τη σύζυγο του προέδρου της Λαϊκής Δημοκρατίας της Κίνας Σι Τζινπίνγκ, η οποία εκτός από επαναστάτρια κομμουνίστρια είναι και μια σταρ του κινεζικού τραγουδιού.\nΗ Λιγουάν στο δικό της παράλληλο πρόγραμμα με εκείνο του συζύγου της συναντήθηκε με την κυρία Σίσσυ Παυλοπούλου, τη σύζυγο του Προέδρου της Δημοκρατίας Προκόπη Παυλόπουλου.\nΚομψότατη, επέλεξε ένα λευκό midi φόρεμα με nude πανωφόρι και μπορντό σκουλαρίκια με πράσινο βραχιόλι, που προσέθεταν χρώμα στο σύνολο.\nΗ Σίσσυ Παυλοπούλου επίσης φορούσε πολύ σικ κόκκινο ταγέρ, ό,τι έπρεπε για την περίσταση και την προσωπικότητά της.\nΗ Πενγκ Λιγουάν, σύμφωνα με όσους «σκανάρουν» το look της όταν συνοδεύει τον σύζυγό της στο εξωτερικό, λένε ότι πετυχαίνει να συνδυάζει το σύγχρονο με το παραδοσιακό κινεζικό στιλ της. Αρκετοί το πιστώνουν αυτό στην Κινέζα σχεδιάστρια Ma Ke, της οποίας είναι φαν η σύζυγος του Κινέζου ηγέτη. Η διαδρομή της πάντως στην κινεζική βιομηχανία θεάματος έχει ενδιαφέρον. Τραγουδίστρια της φολκ, η Λιγουάν σπούδασε κινέζικη μουσική, κι όταν πρωτοβγήκε στην κρατική τηλεόραση της χώρας της, το 1983, έγινε αστραπιαία σταρ.\nΛίγα χρόνια αργότερα, όταν εκείνη παντρεύτηκε τον πρόεδρο Σι Τζινπίνγκ, Κινέζοι αναλυτές διέγνωσαν ότι η τραγουδίστρια σύζυγος θα άλλαζε την ως τότε βαρετή εικόνα του ΚΚΚ, όπως και έγινε.\nΠάντως χθες τόσο η σύζυγος του Προέδρου της Δημοκρατίας όσο και η Πενγκ Λιγουάν είχαν την ευκαιρία να ανταλλάξουν απόψεις για τις δύο χώρες τους, τον τουρισμό αλλά και άλλα θέματα πίνοντας τσάι.\nΜάλιστα, όπως μάθαμε, χθες στο υπουργείο Αγροτικής Ανάπτυξης υπεγράφη συμφωνία Ελλάδας και Κίνας για την προώθηση του κρόκου Κοζάνης στη χώρα της Λιγουάν, και τα μέλη του Συνεταιρισμού του Κρόκου Κοζάνης έστειλαν το τσάι τους, δώρο στη σύζυγο του Κινέζου προέδρου.\nΤο τετ α τετ με τη Μαρέβα\nΜε ιβουάρ φόρεμα εμφανίστηκε η Πενγκ Λιγουάν και στην επίσκεψη που έκανε μαζί με τον σύζυγό της Σι Τζινπίνγκ, τον Κυριάκο Μητσοτάκη και τη Μαρέβα Γκραμπόφσκι στις εγκαταστάσεις της Cosco στον Πειραιά.\nΚι ενώ η Σίσσυ Παυλοπούλου έβλεπε για πρώτη φορά την Πενγκ Λιγουάν, η Μαρέβα Μητσοτάκη είχε τη χαρά να την ξαναδεί. Ως γνωστόν, λίγες μέρες πριν το πρωθυπουργικό ζεύγος είχε κάνει επίσημη επίσκεψη στην Κίνα.\nΗ Μαρέβα λοιπόν στη Σανγκάη ανακάλυψε στη βόλτα που έκανε στο Creative Park της πόλης μαγαζί από όπου αγόρασε το πράσινο μαντό που φορούσε χθες κατά την επίσκεψή της στην Cosco. Ένα χειροποίητο ρούχο, την ιστορία του οποίου διηγήθηκε στην Πενγκ Λιγουάν.


Αναστασία Ρεβή : « Πιστεύω στη δύναμη των πόλεων, πιστεύω στην Θεσσαλονίκη ». | theatrikaprogrammata\nΑναστασία Ρεβή : « Πιστεύω στη δύναμη των πόλεων, πιστεύω στην Θεσσαλονίκη ».\nBy theatrikaprogrammata 05/01/2016 Εξώφυλλο, Συνεντεύξεις No Comments\n“Μακμπέθ”, όνομα αλλόκοτο σαν την ομίχλη της μακρινής Σκωτίας. Στα κάστρα ζουν σκιές, δολοφόνοι και υπνοβάτες. Μάγισσες ξεφυτρώνουν από τα δάση και τις λίμνες. Στο πεδίο των μαχών οι νίκες συγκλονίζουν το μυαλό: το αίμα ζητάει περισσότερο αίμα. Η πάλη ανάμεσα στο καλό και στο κακό γιγαντώνεται και γοητεύει την ψυχή γιατί «το όμορφο είναι λάθος και το λάθος είναι όμορφο». Αυτή την πάλη έρχεται να ζωντανέψει στο Κ.Θ.Β.Ε, από τις 15 Ιανουαρίου, με το μαγικό της ραβδί, μια πραγματική νεράιδα του θεάτρου, η σκηνοθέτης Αναστασία Ρεβή.\nΗ ίδια, μόνιμη κάτοικος Λονδίνου και Καλλιτεχνική Διευθύντρια του Theatre Lab Company μας χάρισε το 2015 άλλον έναν ύπέροχο κόσμο με την παράσταση “Το γλυκό πουλί της νιότης”, το διάσημο δράμα του Τενεσί Ουίλιαμς” που συνεχίζεται με μεγάλη επιτυχία στο θέατρο Άλμα.\nΑναστασία, έφυγες από την Ελλάδα για να ζήσεις στο εξωτερικό και να ασχοληθείς με τη σκηνοθεσία, ενώ είχες τελειώσει τη δραματική σχολή του ΚΘΒΕ και την Αγγλική φιλολογία του Α.Π.Θ , σε μια περίοδο μάλιστα οικονομικής ευμάρειας που λίγοι το αποφάσιζαν. Πώς προέκυψε αυτή η απόφαση;\nΛονδίνο πήγα γιατί σε πολύ νεαρή ηλικία, κουβαλούσα μεγαλύτερη τρέλα από αυτή που κουβαλάω τώρα. Θεωρούσα ας πούμε ότι εγώ πρέπει να κατακτήσω τον κόσμο, να με γνωρίσει όλος ο πλανήτης… λες και θα έχανε κάτι ο πλανήτης χωρίς εμένα.(γέλια) Τέτοιο χάσιμο μυαλού. Επίσης παντελής έλλειψη αίσθησης κινδύνου. Βέβαια έπαιξε ρόλο και η γνωριμία με τον Ανδρέα Βουτσινά, ο οποίος στα μάτια μου ήταν ένας θεός. Κουβαλούσε όλη την Αμερική και το Παρίσι μαζί του. Ο σκηνοθέτης είναι και ένας μικρός θεός, με την έννοια ότι δημιουργεί το δικό του σύμπαν στη σκηνή, το δικό του κόσμο. Τόσο ψεύτικος, αλλά και τόσο υπέροχος μαζί. Αυτό με συνεπήρε και μένα λοιπόν και αποφάσισα να γίνω σκηνοθέτης. Η δημιουργία του σύμπαντος. Και αυτό μπορείς να το κάνεις μόνο ως σκηνοθέτης.\nΕνώ δηλαδή έπαιζα, ως ηθοποιός είχα πεντακόσια μάτια. Έβλεπα ας πούμε τη γεωμετρία του φωτός. Κοιτούσα ένα κοστούμι και αναρωτιόμουν, γιατί αυτό να μην μπορεί να χρησιμοποιηθεί και ως σκηνικό;\nΠρέπει να σου πω ότι εγώ υποφέρω από υπερτροφική φαντασία. Έχω από παιδί μια παράλληλη πραγματικότητα, οπότε στο δικό μου φανταστικό σύμπαν θα πήγαινα ωραιότατα στο Λονδίνο, γιατί αυτό μου έπρεπε. Φεύγω λοιπόν χωρίς καμία αίσθηση της πραγματικότητας. Πού νά ‘ξερα τί δυσκολίες είχα να αντιμετωπίσω!(γέλια) Αλλά εντάξει…wild χρόνια, σπουδές, clubbing, ταξίδια. Είχα αποφασίσει ότι θα γνώριζα όλους τους μεγάλους masters του θεάτρου και το έκανα. Κουβαλούσα μεγάλη τρέλα… Χωρίς λεφτά. Το λέω γιατί είναι σημαντικό. Ζούσα στα πιο φτηνά hostels, δεν έτρωγα σχεδόν τίποτα όλη την ημέρα. Αλλά με πολύ πάθος, δίψα. Είχα μια ακόρεστη δίψα. Όλα για μένα ήταν τέχνη.\nΚαι έκανες το όνειρό σου πραγματικότητα… “Μάκμπεθ” λοιπόν και συνεργασία με το Κ.Θ.Β.Ε\nΜεγάλη χαρά και μεγάλη τιμή. Είμαι “παιδί” του Κρατικού Θεάτρου Βορείου Ελλάδας και του Αριστοτελείου Πανεπιστημίου, οπότε αυτό και αν συνδέεται με την αιώνια νιότη την οποία διαρκώς κυνηγώ και αιωνίως με κατατρέχει, γιατί στη Θεσσαλονίκη γεννήθηκα και αυτή η πόλη έχει να κάνει με το παιδάκι που δεν μεγάλωσε ποτέ και συνεχίζει να δημιουργεί τους δικούς του φανταστικούς κόσμους πάνω στη σκηνή. Θεωρώ λοιπόν το Μακμπέθ ένα πολύ δικό μου πράγμα και αισθάνομαι απίστευτα εμπνευσμένη για αυτή την παράσταση. Είναι Goth, είναι Σκωτία , είναι η ιστορία των μαγισσών, είναι η ιστορία μιας παρεξήγησης που έστησαν οι μάγισσες και τα ξωτικά σε ένα απλό κοινό άνθρωπο. Ο Σαίξπηρ είναι ο μεγαλύτερος θεατρικός συγγραφέας, μιας και πρόκειται για γνώστη της ανθρώπινης ψυχής, όπου η οξυδερκής πλοκή των έργων του, η πολυπλοκότητα των χαρακτήρων του και η μοναδική ποίηση της γλώσσας του αποτελούν απόλυτη έμπνευση για ένα σκηνοθέτη. Η παράσταση “Μακμπέθ” είναι μία παράσταση σταθμός στην καλλιτεχνική μου πορεία.\nΜια παραγωγή για την οποία χρησιμοποίησες μόνο ηθοποιούς του ΚΘΒΕ.\nΝαι, για αυτή την παραγωγή πήρα μόνο παιδιά του ΚΘΒΕ. Δεν πήρα κανένα όνομα, και το έκανα πολύ συνειδητά. Πιστεύω στη δύναμη των πόλεων, πιστεύω στην Θεσσαλονίκη. Υπάρχουν σπουδαίοι καλλιτέχνες σε όλους τους τόπους, αρκεί να έχεις τα μάτια και τις αισθήσεις να τους δεις. Είμαι ιδιαίτερα χαρούμενη για τους καλλιτέχνες που έχω μαζί μου. Το cast είναι εξαιρετικό: ο Κωνσταντίνος Καβακιώτης στο ρόλο του Μακμπέθ, η Πολυξένη Σπυροπούλου στο ρόλο της Λαίδης Μακμπέθ, καθώς και το σπουδαίο δυναμικό του ΚΘΒΕ, όπως οι Νίκος Καπέλιος, Γιάννης Χαρίσης, Βασίλης Σπυρόπουλος, Γιάννης Καραμφίλης, Εύη Σαρμή, Βασίλης Ισόππουλος, καθώς και οι συνεργάτες μου από το Λονδίνο: η Μάιρα Βαζαίου στα εικαστικά (σκηνικά, κοστούμια), ο Γιάννης Κατσαρής στα φώτα και στο βίντεο και οι μοναδικοί “Δαιμόνια Νύμφη”, οι οποίοι γράφουν την πρωτότυπη μουσική της παράστασης, συνθέτουμε όλοι μας μία ομάδα καλλιτεχνών-δημιουργών για την οποία είμαι υπερήφανη και χαίρομαι να δουλεύω μαζί.\nΘεωρείς ότι ένα έργο και μια μεγάλη παραγωγή για να πετύχει χρειάζεται κάποια δυνατά γνωστά ονόματα ή έχει αρχίσει και ξεπερνιέται αυτό;\nΣε καμιά περίπτωση. Όχι πως δεν τιμώ τους ανθρώπους που έχουν δημιουργήσει ένα όνομα μέσα από μια σκληρή δουλειά και κατάθεση ψυχής, προς Θεού. Αλλά για μένα δεν είναι το μαγικό συστατικό ή τουλάχιστον το συστατικό της δικής μου μαγείας. Όταν πρότεινα τον Όμηρο Πουλάκη για να κάνει τον Τσανς Γουέην, δεν ήξερα πόσο διάσημος είναι. Μετά το κατάλαβα. Εγώ έψαχνα έναν James Dean, δεν είχα κάποιο κόλλημα με το να είναι σούπερ όνομα. Την Κατερίνα Μαραγκού φυσικά την ήξερα, και εννοείται ότι είναι μεγάλη τιμή και χαρά να συνεργάζομαι με μια τέτοια ηθοποιό. Γενικότερα δε με νοιάζουν οι γνωστοί ηθοποιοί, οι “επώνυμοι”, με νοιάζουν οι παίκτες. Και στο “Μακμπέθ” πήρα παίκτες, ανθρώπους που δεν φοβούνται να τσαλακωθούν, να κάνουν λάθη, να πουν λάθος πράγματα…αυτά τα γουστάρω πολύ. Το λέω πολύ συχνά και σε συναδέλφους και παραγωγούς: Δεν είναι τα ονόματα που θα κάνουν την επιτυχία. Πιστεύω επίσης και στη σύνθεση του θιάσου. Στο “Γλυκό πουλί της νιότης” ας πούμε παίζει η Κατερίνα Μαραγκού και ο Όμηρος Πουλάκης, παίζει όμως και η Αγγελική Μητροπούλου που ερμηνεύει ουσιαστικά τον πρώτο της μεγάλο ρόλο. Ε, δεν είναι πολύ καλή; Η Βέφη Ρέβη; Δεν την ξέρει το ευρύ κοινό στην Ελλάδα, αν και τη γνωρίζει το θεατρόφιλο κοινό, αλλά είναι μια υπέροχη, σπουδαία ηθοποιός. Ο Αργύρης Γκαγκάνης, πολύτιμος συνεργάτης και φίλος ήδη από την Αγγλία, ο οποίος είναι μοναδικός, υπέροχος ηθοποιός, άνθρωπος και άντρας με το Α κεφαλαίο. Ο Αργύρης έχει μια γνώση της μεγάλης εικόνας, πράγμα πολύ σημαντικό, ίσως και γιατί έχει ταξιδέψει πολύ και έχει ζήσει και δουλέψει στο εξωτερικό. Τα ίδια μπορώ να πω για τον Λευτέρη Βασιλάκη και τον Νικόλα Παπαδομιχελάκη: υπέροχοι ηθοποιοί και άνθρωποι. Δεν κολλάω με τα ονόματα.”Τρέλλα” πρέπει να υπάρχει. Και επίσης έμπνευση και “χημεία”, γιατί χωρίς αυτήν υπάρχει μεγάλη ταλαιπωρία…\nΓι’ αυτό νομίζω ότι πέρα από τις ευκαιρίες που δίνεις σε νέους καλλιτέχνες, έχεις και κάποιους σταθερούς συνεργάτες με τους οποίους δουλεύεις εδώ και αρκετά χρόνια.\nΝαι, ας πούμε η Μάιρα Βαζαίου, η σκηνογράφος μου είναι σταθερή συνεργάτις μου από το 2005. Ο Γιάννης Κατσαρής, ο φωτιστής και ο φωτογράφος μου είναι μαζί μου από το 2010. Οπότε ξέρεις, αυτές είναι σχέσεις ζωής.\nΑλήθεια πώς προέκυψε η συνεργασία με την Κατερίνα Μαραγκού και το θέατρο Άλμα στο “Γλυκό πουλί της νιότης”;\nΗ συνεργασία προέκυψε μετά από πρόταση της Κατερίνας Μαραγκού. Επικοινώνησε μαζί μου όταν ήμουν στο Λονδίνο. Είχε δει μια προηγούμενη δουλειά μου στην Ελλάδα, και συγκεκριμένα στο θέατρο Αγγέλων Βήμα, το “Κούμπα Λίμπρε”, και της άρεσε η όλη αισθητική και το σύνολο της παράστασης. Δεν είχε στο μυαλό της το συγκεκριμένο έργο, αλλά ήθελε οπωσδήποτε να συνεργαστούμε. Το Καλοκαίρι λοιπόν βρεθήκαμε στην Σύρο όπου έκανε διακοπές, εγώ ήμουν στην Τήνο, και πήγα για να πιούμε τον καφέ μας και να γνωριστούμε. Έτσι βρεθήκαμε δύο τρελές κυρίες διαφορετικής εποχής και διαφορετικού χωροχρόνου, αλλά που κάπως “κλικάραμε” στο τί είναι αυτό που θέλουμε να κάνουμε. Η Κατερίνα διαθέτει πολύ ιδιαίτερες ποιότητες σαν ηθοποιός, αλλά και σαν άνθρωπος και σαν γυναίκα επίσης. Της πρότεινα λοιπόν να κάνει την Αλεξάνδρα Ντελ Λάγκο, και εκείνη ενθουσιάστηκε γιατί λατρεύει τον Τέννεση Ουίλιαμς και έχει πρωταγωνιστήσει σε πολλά έργα του. Εγώ είμαι και σε μια φάση της ζωής μου που με αφορούν μόνο τα κλασικά έργα, το Άλμα είναι ένα θέατρο υπέροχο, έχουμε μια σπουδαία ηθοποιό την Κατερίνα Μαραγκού, έναν υπέροχο θίασο και ένα τεράστιο συγγραφέα… Οπότε συνέβη!\nΤο “Γλυκό πουλί της Νιότης” έχει ανέβει στην Ελλάδα αρκετές φορές. Η δική σου σκηνοθετική ματιά πώς το διαφοροποιεί από προηγούμενα ανεβάσματα;\nΑν και αυτά πρέπει να τα λένε οι άνθρωποι που τα βλέπουν και όχι οι δημιουργοί, έχω να πω τα εξής : εγώ το “Γλυκό πουλί της νιότης” θα μπορούσα να το κάνω με δύο τρόπους: Ο ένας είναι η Αλεξάντρα Ντελ Λάγκο να είναι μια drag queen και ο άλλος να είναι η Αλεξάντρα Ντελ Λάγκο και ο Τσαρλς Γουέην προϊόντα της εποχής τους, δηλαδή Αμερική της δεκαετίας του 1950. Το απόλυτο όνειρο, το απόλυτο Hollywood, το απόλυτο happy happy life. Σε αυτή λοιπόν την ανάγνωση του έργου έπαιξα πάρα πολύ με την εποχή, με όλη εκείνη την απόδραση στο όνειρο που αναζητούσε η Αμερική μετά τον πόλεμο. Ροκ εντ Ρολ, ζαχαρωτά, Κάντιλακ, όμορφη και αιώνια νιότη και ένας James Dean, που όταν σκοτώνεται με την ασημένια Πόρσε του το 1953, σκοτώνεται το απόλυτο όνειρο. Από εκεί εμπνεύστηκα την ιστορία. “Live fast, die young”: Αυτό αποτέλεσε και την έμπνευσή μου. Και γι’ αυτό προσπάθησα και να βρω έναν James Dean στην Αθήνα, και πιστεύω ότι τον βρήκα: Τον υπέροχο Όμηρο Πουλάκη που πραγματικά του μοιάζει. Ήθελα να παίξω με όλες τις ευαισθησίες των “Επαναστατών χωρίς αιτία” στο ένα κομμάτι, και στο άλλο κομμάτι ήθελα να παίξω με εκείνη τη θρυμματισμένη φυσιογνωμία που δεν μπορεί πια να ζήσει, γιατί το όνειρο τέλειωσε και το κυνηγάει μέσα από φτηνούς έρωτες. Ο απόλυτος συντηρητισμός μιας κοινωνίας της Αμερικής του ’50 που αναζητεί την τέλεια, ευτυχισμένη οικογενειακή ζωή και δεν συγχωρεί την ηδονή, τις ακρότητες, τις εκκεντρικότητες και τελικά ευνουχίζει. Στην παράσταση υπάρχει μια “ροζ” προσέγγιση που κάνει ακόμα πιο σκληρά τα πράγματα.\nΒλέποντας το δικό σου “Γλυκό πουλί της νιότης”, αυτό που μου κάνει εντύπωση είναι ότι σε ένα πρώτο επίπεδο προσέχεις τις ερμηνείες , τα σκηνικά, τους φωτισμούς, όμως σε ένα δεύτερο επίπεδο, πέρα από το άρτιο της παράστασης, καταφέρνεις να μεταφέρεις εικόνες και συναισθήματα στο θεατή, θα έλεγα κατευθείαν στο υποσυνείδητό του. Ουσιαστικά “κουβαλάς” την παράσταση μαζί σου και τις επόμενες ημέρες. Αυτό το έχω παρατηρήσει και σε άλλες δουλειές σου. Πώς το πετυχαίνεις;\nΠώς το πετυχαίνω…. Μου αρέσει πάρα πολύ να δουλεύω με ένα τρόπο που κινεί το συλλογικό υποσυνείδητο. Θεωρώ ότι ο μεγάλος master αυτής της προσέγγισης είναι ο David Lynch. Εγώ από τις ταινίες του βγαίνω σοκαρισμένη. Δεν ξέρω τί ακριβώς μου έχει κινητοποιήσει, αλλά τις “κουβαλάω” μαζί μου μέρες. Το ίδιο μου προκαλούσε και η μοναδική Πίνα Μπάους. Πήγαινα στις παραστάσεις της και έκλαιγα, γέλαγα , τις σκεφτόμουν την άλλη μέρα. Με ενδιαφέρει πάρα πολύ αυτό το στοιχείο, και προσπαθώ να το κάνω. Παίζω με πράγματα που πρώτα απ’ όλα κινούν εμένα, δεν εξηγώ γιατί, ούτε αναλύω το πώς, απλώς προσπαθώ να πάρω και άλλους φίλους μαζί μου χέρι-χέρι στους λαβύρινθους της δικιάς μου ψυχής. Παράδειγμα: η σκηνή με το μαλλί της γριάς στο “Γλυκό πουλί της νιότης” η οποία για κάποιο λόγο “μιλάει” σε όλο τον κόσμο. Δεν ξέρω αν οι άνθρωποι έχουν γευτεί ή απλά έχουν μυρίσει την πασπαλισμένη ζάχαρη, δεν ξέρω αν τους είναι γνώριμο ή άγνωστο, αυτό που ξέρω είναι ότι ανακαλεί κάτι σε όλους.\nΊσως ανακαλεί κάποια μνήμη που έχουμε όλοι από την παιδική μας ηλικία.\nΚοίτα εγώ σαν καλλιτέχνης παίζω πάρα πολύ με τα δικά μου “κολλήματα” τα οποία είναι τα εξής δύο: η παιδική ηλικία και η εφηβεία. Νομίζω ότι οι δικοί μου χρόνοι σταμάτησαν ανάμεσα στα 14 με 16. Οπότε είμαι σε αυτό το ενδιάμεσο, και αυτό το ενδιάμεσο πολλά χρόνια μετά με κατατρέχει.\nΠαράδειγμα: στην παράσταση “Μέλισσα” που είδες και εσύ. Ένα παιδάκι που του κόβουν τα δαχτυλάκια. Το παιδάκι είναι χάρτινο και το αίμα του είναι φράουλες…\n“Γλυκό πουλί της νιότης”: Ξεκινάει η παράσταση με μια πορσελάνινη κούκλα που κρατάει ένα μπαλονάκι και μετουσιώνεται μετά στην πορσελάνινη μπαλαρίνα που βγαίνει από ένα μουσικό που το κρατάει η ίδια η πορσελάνινη κούκλα. Η ίδια φοράει τριανταφυλλί κραγιόν. Καμιά γυναίκα στις μέρες μας δε φοράει τριανταφυλλί κραγιόν, είναι τόσο παλιό… Εγώ όμως δακρύζω με αυτή την εικόνα. Χορεύει ένα ροκ εντ ρολ και είναι ανέκφραστη στον απόλυτο χορό της χαράς και του σεξ.\nΤη ζωή σου μπορείς να τη σκηνοθετήσεις;\nΌχι φίλε, καθόλου.(γέλια) Και έχει μεγάλη πλάκα όταν το περιμένουν οι φίλοι μου αυτό από μένα επειδή δουλεύω ως σκηνοθέτις. Μου αρέσει πάρα πολύ να παίρνουν εκείνοι πρωτοβουλίες, αποφάσεις. Το πιστεύεις ότι, ίσως λόγω του οργανωτικού κομματιού που έχει η δουλειά μου, κανείς φίλος δε θα μου πει ”Αναστασία εγώ προτείνω αυτό και θα κάνουμε αυτό”; Κανείς. Εγώ όμως έχω τεράστια ανάγκη να είναι κάποιος άλλος αρχηγός και εγώ απλώς να αφεθώ, να μην είμαι captain ακριβώς επειδή το κάνω στη δουλειά μου.\nΣου χει έρθει ποτέ να πεις, μηδενίζω το κοντέρ, τα παρατάω όλα και φεύγω προς άγνωστη κατεύθυνση;\nΝαι, πολύ. Το χω κάνει και εύκολα θα το ξανακάνω. Καταρχήν εμένα στον χαρακτήρα μου με διέπει το ότι μόνιμα φεύγω. Φεύγω πάντα. Δηλαδή αν με χαρακτήριζε ένας τίτλος αυτός θα ήταν: Η φυγή. Από παιδί. Έχω ένα σακίδιο και ταξιδεύω. Όλες μου οι ιστορίες έχουν μεγάλη ένταση και μικρή διάρκεια. Και περνάω στη επόμενη. Έτσι είναι η φύση μου.\nΈχεις όμως και δυο μεγάλες ιστορίες με παντοτινή διάρκεια, τα παιδιά σου.\nΑυτή είναι η σχέση μου με τη γη: τα παιδιά μου. Είναι ό,τι αγαπώ πιο πολύ στη ζωή μου. Κανένα θέατρο, καμία παράσταση, κανένα χειροκρότημα, κανένας έρωτας, κανένα ταξίδι, τίποτα δε μπορεί να μου δώσει αυτή τη βαθιά, απόλυτη αγάπη, χαρά και ευτυχία που νιώθω όταν αγγίζω τα χέρια τους, όταν βλέπω τα μάτια τους ,όταν τα μυρίζω, όταν τους μαγειρεύω, όταν μου λένε τα δικά τους θέματα… Το γεγονός ας πούμε ότι έχω να κάνω το πρωινό των παιδιών μου, ενώ το προηγούμενο βράδυ έχω ξενυχτήσει, έχω πρεμιέρα, έχω βρεθεί με τόσο κόσμο, με γειώνει. Εκείνη τη στιγμή είμαι ένας πραγματικός, κανονικός άνθρωπος! Δεν είμαι ρόλος, δεν είμαι στη σφαίρα του φανταστικού, του συγγραφέα. Είμαι ένας πραγματικός άνθρωπος με χέρια, με μάτια, με στόμα. Υπάρχω.\nΑν ήσουν ρόλος θα ήσουν..\nΗ Κρουέλα Ντε Βιλ.(γέλια) Και η πρωταγωνίστρια του Chocolat που εμφανίζεται στο χωριό από το πουθενά και τους τρελαίνει με τις σοκολάτες! Το μεγάλο μου πάθος: μαύρη πικρή σοκολάτα, και τώρα τελευταία φλερτάρω τη σοκολάτα με τσίλι.\nΠαιδικό θέατρο έχεις σκεφτεί να σκηνοθετήσεις Αναστασία;\nΌχι και θα το ήθελα πολύ! Και μάντεψε ποιό έργο θα ήθελα να κάνω πολύ! Το πιο σκοτεινό και υπέροχο παραμύθι: Αλίκη στη χώρα των θαυμάτων!\nΘα μπορούσες να παίξεις και την Αλίκη μπορώ να σου πω.\nΚαι τον κούνελο μπορώ να σου πω! (γέλια) Αλλά θα ήμουν και τέλεια ως ο Τρελλοκαπελάς, που είναι ο αγαπημένος μου ρόλος. Ναι αυτό θα ήμουν: ένας ρόλος στο παραμύθι της Αλίκης! Θα ήθελα πολύ να κάνω παιδικό. Και τον Πήτερ Πάν λατρεύω επίσης!\nΣτο Λονδίνο τί σχεδιάζεις να κάνεις αυτή τη σεζόν.\nΜετά τον Μακμπέθ επιστρέφω στο Λονδίνο με το έργο “Χορεύοντας με το διάβολο” (Dancing with the devil) της Αλέτα Λόουσον που αφορά τη ζωή του Νουρέγιεφ. Μια συναρπαστική, ασύλληπτη ζωή ενός τεράστιου καλλιτέχνη που τη χαρακτηρίζει το πάθος. Πάθος για ζωή, για έρωτα, για χορό, για τέχνη!\nΦωτογραφίες από Λονδίνο : www.yianniskatsaris.co.uk\nΣυνέντευξη: Γ. Λ


i247 News - Page 968 of 987 - Νέα από την Ελλάδα και τον Κόσμο\nΑπρίλιος 6, 2018 / ΚΟΣΜΟΣ\nΜε στόχο τον τερματισμό της συριακής κρίσης και την εκ νέου έναρξη διαπαραγματεύσεων με στόχο την πολιτική μετάβαση στη Συρία, είχαν τηλεφωνική συνομιλία ο Γάλλος πρόεδρος Εμανουέλ Μακρόν και ο Ρώσος ομόλογός του Βλάντιμιρ Πούτιν.\nΑπρίλιος 6, 2018 / ΑΘΛΗΤΙΚΑ\nΚλιμακώνοντας την ένταση μεταξύ των δύο μεγαλύτερων οικονομιών του κόσμου όσον αφορά το εμπόριο, ο Ντόναλντ Τραμπ προανήγγειλε νέους δασμούς σε βάρος της Κίνας, ενώ ήδη έλαβε απάντηση από το Πεκίνο ότι είναι έτοιμο να «πάει μέχρι τέλους» και «όποιο κι αν είναι το τίμημα» σε έναν εμπορικό πόλεμο με τις Ηνωμένες Πολιτείες.\nΟ Τραμπ απείλησε χθες, με την επιβολή νέων δασμών ύψους 100 δισεκατομμυρίων δολαρίων στις κινεζικές εισαγωγές, αντιδρώντας στα αντισταθμιστικά μέτρα που ανακοίνωσε το Πεκίνο, λόγω της εξαγγελίας περί επιβολής δασμών ύψους 50 δισεκ. δολαρίων σε 1.300 κινεζικά προϊόντα.\nΟι δείκτες των παραγώγων στο αμερικανικό χρηματιστήριο σημείωσαν νέα πτώση μετά την εξαγγελία του Τραμπ, ενώ οι αγορές κλυδωνίζονται έντονα τις τελευταίες ημέρες, εξαιτίας των φόβων για το ξέσπασμα ολομέτωπου εμπορικού πολέμου μεταξύ της Ουάσινγκτον και του Πεκίνου.\nΜε πτώση έκλεισε το πρωί το χρηματιστήριο του Τόκιο. Ο βασικός δείκτης Nikkei υποχώρησε κατά 0,36%, καταγράφοντας απώλειες 77,90 μονάδων, για να κλείσει στις 21.567,52 μονάδες.\nΗ Κίνα θα επιβάλει επιπλέον δασμούς ύψους 25% σε 106 αμερικανικά προϊόντα, μεταξύ των οποίων η σόγια, τα αυτοκίνητα, τα χημικά προϊόντα, κάποιοι τύποι αεροσκαφών και προϊόντα καλαμποκιού.\nΕπιπλέον δασμοί θα επιβληθούν σε προϊόντα όπως το ουίσκι, τα πούρα και ο καπνός, κάποια είδη βοδινού, λιπαντικά, προπάνιο και άλλα πλαστικά προϊόντα.\nΣτους νέους δασμούς θα υπόκεινται ο αμερικανικός χυμός πορτοκαλιού, το βαμβάκι, κάποια είδη σίτου καθώς και τα μικρά φορτηγά, κάποια οχήματα τύπου SUV και ορισμένα ηλεκτρικά οχήματα, σύμφωνα με το υπουργείο.\nΗ ημερομηνία εφαρμογής του μέτρου αυτού θα εξαρτηθεί από το πότε θα επιβάλει η αμερικανική κυβέρνηση δασμούς στα κινεζικά προϊόντα, ανακοίνωσε το Πεκίνο.\nΓια σχεδόν ολοκληρωμένη συμφωνία του Ολυμπιακού με τον Πέδρο Μάρτινς κάνει λόγο στο σημερινό της φύλλο η πορτογαλική εφημερίδα «A Bola«. Στο σχετικό δημοσίευμα αναφέρεται ότι ο 47χρονος τεχνικός θα ταξιδέψει στα μέσα της επόμενης εβδομάδας στην Αθήνα, προκειμένου να διευθετηθούν οι τελευταίες λεπτομέρειες και να υπογράψει το συμβόλαιό του. Μάλιστα, η πορτογαλική εφημερίδα αναφέρεται και στο χρονικό σκέλος της συμφωνίας, γράφοντας ότι ο Μάρτινς θα υπογράψει μονοετές συμβόλαιο, με οψιόν ανανέωσης για ακόμη ένα χρόνο.\nΠΗΓΗ: ΑΠΕ-ΜΠΕThe post Θα υπογράψει για 1+1 χρόνο ο Μάρτινς σύμφωνα με την «A Bola» appeared first on sports.ert.gr.\nΑπρίλιος 6, 2018 / ΠΟΛΙΤΙΚΗ\nΚουράγιο και δύναμη στους δύο Ελληνες στρατιωτικούς που κρατούνται στις φυλακές της Ανδριανούπολης εύχεται ο τομεάρχης Εθνικής Αμυνας της ΝΔ, Βασίλης Κικίλιας με ανάρτησή του στο twitter.\nΤουλάχιστον 2 εκατομμύρια επιπλέον τουρίστες θα επισκεφτούν την Ελλάδα φέτος σε σχέση με πέρυσι, δηλώνει η υπουργός Τουρισμού Eλενα Κουντουρά.


Τσέρι: «Μού πήρε δύο δευτερόλεπτα να πω 'ναι' στον Ολυμπιακό» | ΣΠΟΡ | iefimerida.gr\nΟ ΝΕΟΣ ΠΑΙΚΤΗΣ ΤΟΥ ΜΠΑΣΚΕΤΙΚΟΥ ΟΛΥΜΠΙΑΚΟΥ\nΤσέρι: «Μού πήρε δύο δευτερόλεπτα να πω 'ναι' στον Ολυμπιακό»\n15|04|2019 | 23:37\nΕφτασε στην Αθήνα για τον Ολυμπιακό ο Ουίλ Τσέρι /ΦΩΤΟΓΡΑΦΙΑ: EUROKINISSI\nΟ Ουίλ Τσέρι έφτασε στην Αθήνα για λογαριασμό του Ολυμπιακού.\nΕνθουσιασμένος ο Ουίλ Τσέρι για την ευκαιρία του Ολυμπιακού, έκανε τις πρώτες του δηλώσεις ως παίκτης των «ερυθρολεύκων». Ο 28χρονος παίκτης είχε συνεργαστεί στο παρελθόν με τον Ντέιβιντ Μπλατ στους Καβαλίερς και τώρα ήρθε από την θυγατρική των Γκόλντεν Στέιτ Ουόριορς, Σάντα Κρουζ και ήρθε να καλύψει τα μεγάλα κενά μετά τις αποχωρήσεις τον Ουέμπερ-Τουπάν και τον τραυματισμό του Σπανούλη.\nΟ 28χρονος γκαρντ έφτασε στην Αθήνα το βράδυ της Δευτέρας και δήλωσε αρχικά: «Ξέρω πως ο Ολυμπιακός έχει μεγάλη ιστορία. Ακόμα και στη rookie μου χρονιά στην Ευρώπη, όταν ήμουν στην Ζαλγκίρις, άκουγα πολλά για τον Ολυμπιακό. Πάντα έβλεπα την αντιπαλότητα του Ολυμπιακού και του Παναθηναϊκού στην Euroleague και στο πρωτάθλημα. Είναι από τις πιο τρελές που έχω δει ποτέ μου. Αυτά τα παιχνίδια είναι τρελά. Αυτές οι έδρες είναι από τις πιο ιστορικές και θορυβώδεις. Δεν το έχω ζήσει ποτέ, αλλά έχω ακούσει ιστορίες. Αυτή η ομάδα έχει πολύ μεγάλη ιστορία».\nΟλυμπιακός: Τέλος ο Ουέμπερ\n12|04|2019 | 21:53\nΓια το αν ο Ντέιβιντ Μπλατ έπαιξε ρόλο στο να έρθει: «Σίγουρα! Έπαιξα υπό τις οδηγίες του Μπλατ στο Summer League και στους Καβαλίερς. Είναι ένα όνειρο να παίξω για εκείνον. Ακόμα κι όταν έφυγε από το Κλίβελαντ και γύρισε στην Ευρώπη, ήλπιζα μια μέρα να με πάρει μαζί του και τώρα έγινε. Το τάιμινγκ είναι το παν. Είναι τιμή να παίζω για τον Μπλατ, νοιάζεται για τους παίκτες του κι έχω μεγάλο σεβασμό για εκείνον. Είναι σαν φίλος και μέντορας, τον θαυμάζω πολύ. Η αγάπη μου για εκείνον ξεκινά πριν από 4.5 χρόνια».\nΓια την πρώτη του αντίδραση στο άκουσμα της πρότασης του Ολυμπιακού: «Ήταν πολύ ωραία! Υπήρχαν και νωρίτερα συζητήσεις, αλλά είχα προσωπικά ζητήματα. Αλλά ήταν γραφτό να γίνει. Δεν έρχονται συχνά τόσο μεγάλες ευκαιρίες. Μού πήρε 2'' να πω ότι έρχομαι, θα είμαι στην Αθήνα, ή όπου με χρειαστείτε».\nΓια το μήνυμά του στους οπαδούς: «Να μην ανησυχείτε για την προσπάθειά μου. Δίνω το 100% κάθε φορά και κάνω ό,τι χρειάζεται η ομάδα. Άκουσα πως είναι από τις μεγαλύτερες ομάδες, δεν έχετε να με μάθετε πολλά, παίζω έτσι όλη μου τη ζωή και κάνω το παν για τη νίκη. Αν μπορέσω να σας βοηθήσω, θα χαρώ πολύ»\nΓια το στόχο του: «Το πρωτάθλημα άκουσα πως είναι μια μάχη. Θέλω να βοηθήσω τους συμπαίκτες μου και όλοι μαζί να πάμε στο επόμενο επίπεδο».


Ε.Κ Δράμας-ΣΑΦ: Εκδρομή-Ψυχαγωγία στην Θεσσαλονίκη για τα παιδιά του Carmen 4 all\n– 5 Απριλίου 2022Δημοσιεύτηκε: ΠΟΛΙΤΙΣΜΟΣ, ΤΕΛΕΥΤΑΙΑ ΝΕΑ - ΓΝΩΜΕΣ\nΤην πρώτη τους εκδρομή πραγματοποίησαν οι μικροί μαθητές παιδικής όπερας της Ένωσης Κυριών Δράμας – Σπίτι Ανοιχτής Φιλοξενίας.\nΣυγκεκριμένα την Κυριακή 3 Απριλίου 2022 ταξίδεψαν στη Θεσσαλονίκη για να παρακολουθήσουν την παιδική μουσική παράσταση “Ο Γαργαληστής” στο Θέατρο Αυλαία. «Όταν το γέλιο τα παιδιά μοιράζουν, τα πάντα στα σίγουρα αλλάζουν», γράφει ο Γαργαληστής στο γράμμα που αφήνει κι έτσι οι μαθητές του προγράμματος Carmen 4 all μεταφέρθηκαν στον κόσμο του γαργαληστή και ταξίδεψαν μουσικά με τις επιθεωρήτριες. Με το τέλος της παράστασης οι μικροί μαθητές ανέβηκαν οι ίδιοι στη σκηνή του θεάτρου ενώ οι ηθοποιοί και ο σκηνοθέτης κ. Δημήτρης Μπασλάμ τους υποδέχτηκαν θερμά και συζήτησαν μαζί τους. Η εκδρομή ολοκληρώθηκε με βόλτα στην πόλη, γεύμα και πολύ παιχνίδι.\nΑξίζει να σημειωθεί πως το πρόγραμμα παιδικής όπερας Carmen 4 all απευθύνεται σε παιδιά από 5 έως 12 ετών τόσο του γενικού πληθυσμού όσο και ευάλωτων κοινωνικά ομάδων (οικογένειες χαμηλών εισοδημάτων, Ρομά και προσφύγων), ενώ ενισχύεται η συμμετοχή παιδιών που δεν έχουν μουσική εμπειρία. Μέγας δωρητής του προγράμματος Carmen 4 all είναι το Ίδρυμα Σταύρος Νιάρχος, δωρητής το Ίδρυμα Ιωάννου Φ. Κωστοπούλου, ενώ φέρει υποστήριξης και αιγίδας από το Υπουργείο Πολιτισμού και Αθλητισμού.


Συνελήφθη το «δεξί χέρι» του Χουάν Γκουαϊδό\nΒρετανίδα μάντεψε το όνομα του βασιλικού μωρού και κέρδισε 18.000λίρες\nΤελ. ενημ.: 09.05.2019, 07:17\nΟ Σαμπράνο είναι ο ένας από τους δέκα πολιτικούς της αντιπολίτευσης της Βενεζουέλας που αντιμετωπίζουν κατηγορίες για εσχάτη προδοσία, συνωμοσία και άλλα εγκλήματα από το Ανώτατο Δικαστήριο\nΟ ηγέτης της αντιπολίτευσης της Βενεζουέλας, ο Χουάν Γκουαϊδό, κατήγγειλε τη σύλληψη από την υπηρεσία πληροφοριών του αντιπροέδρου της Εθνοσυνέλευσης και δεξιού του χεριού, του Έντγκαρ Σαμπράνο.\nΟ Χουάν Γκουαϊδό επιστρέφει στο Καράκας: «Η στιγμή έφτασε»\nΒενεζουέλα: Έκτακτη συνεδρίαση της Βουλής καλεί ο Γκουαϊδό\n«Δίνουμε σήμα συναγερμού στον λαό της Βενεζουέλας και τη διεθνή κοινότητα: το καθεστώς απήγαγε τον πρώτο αντιπρόεδρο» της Εθνοσυνέλευσης, ανέφερε μέσω Twitter ο Γκουαϊδό. «Προσπαθεί να διαλύσει την εξουσία που αντιπροσωπεύει όλους τους πολίτες της Βενεζουέλας, αλλά δεν θα το πετύχει», πρόσθεσε.\nΛίγο πριν από τη σύλληψή του ο ίδιος ο Σαμπράνο αφηγήθηκε ότι πράκτορες της SEBIN, της υπηρεσίας πληροφοριών, περικύκλωσαν το αυτοκίνητό του μπροστά στην έδρα του κόμματός του, της Δημοκρατικής Δράσης.\nΗ σύλληψη έγινε περί τις 18:35 της Τετάρτης [01:35 της Πέμπτης ώρα Ελλάδας].\nΗ Συντακτική Συνέλευση είναι το ένα από τα δύο ανταγωνιστικά κοινοβούλια στη Βενεζουέλα. Σχηματίστηκε το 2017 και αποτελείται αποκλειστικά από τσαβιστές, στελέχη του σοσιαλιστικού κόμματος του Νικολάς Μαδούρο. Αντικατέστησε de facto την Εθνοσυνέλευση, οι αποφάσεις της οποίας δεν λαμβάνονται έκτοτε υπόψη από την κυβέρνηση.\nΟ Γκουαϊδό έχει αναγνωριστεί από τις ΗΠΑ και τις κυβερνήσεις δεκάδων χωρών της Δύσης και της περιοχής ως ο νόμιμος μεταβατικός πρόεδρος της χώρας της Λατινικής Αμερικής σε κρίση. Την περασμένη εβδομάδα, προσπάθησε να υποκινήσει στάση του στρατού για να αποπεμφθεί ο Μαδούρο, χωρίς επιτυχία. Κατάφερε πάντως να απελευθερωθεί ένας από τους ηγέτες της αντιπολίτευσης, ο Λεοπόλδο Λόπες, ο οποίος τελούσε σε κατ' οίκον περιορισμό.\nΟ Μαδούρο ανακοίνωσε το βράδυ της απόπειρας «πραξικοπήματος» της 30ής Απριλίου ότι η αντιπολίτευση απέτυχε, αφού το μεγαλύτερο μέρος των στελεχών των ενόπλων δυνάμεων παρέμεινε πιστό στην σοσιαλιστική κυβέρνησή του.\nΟ Διοσδάδο Καμπέγιο, ο πρόεδρος της Συντακτικής Συνέλευσης, επιβεβαίωσε χθες τη σύλληψη του Σαμπράνο, λέγοντας στη δημόσια τηλεόραση ότι «ένας από τους κυριότερους συνωμότες» που ενέχονταν στην απόπειρα πραξικοπήματος «μόλις συνελήφθη».\n«Επαφίεται στις αρμόδιες αρχές να αποδώσουν δικαιοσύνη», είπε ο Καμπέγιο.\nΜία βουλεύτρια εκ των δέκα αντιπολιτευόμενων πολιτικών σε βάρος των οποίων ασκήθηκαν διώξεις, η Μαριέλα Μαγαγιάνες, προσέφυγε χθες Τετάρτη στην κατοικία του πρεσβευτή της Ιταλίας στο Καράκας. Οι υπόλοιποι αποφεύγουν να εμφανίζονται δημόσια.\nΟ Λόπες κατέφυγε με την οικογένειά του στην πρεσβεία της Ισπανίας την 30ή Απριλίου, μετά την αποτυχία της στάσης.


Οι BiancoVillas είναι ένα συγκρότημα από δύο πολυτελείς μεζονέτες, με τα ονόματα Adam και Eve. Το έργο, που βρίσκεται στην περιοχή Πευκοί της Ρόδου, είχε ως αποτέλεσμα δύο minimal παραθεριστικές κατοικίες με χαλαρή ατμόσφαιρα.\nΟι ανεξάρτητοι λευκοί όγκοι κάθε κατοικίας τέμνονται ώστε να συνθέσουν έναν ενιαίο, μονολιθικό κτιριακό όγκο. Ο σχεδιασμός είχε ως αντικείμενο τη μετατροπή ενός υπάρχοντος σκελετού από μπετόν σε δύο ανεξάρτητες κατοικίες. Η διαδικασία της μελέτης προδιέγραψε τον διαμερισμό κοινών χρήσεων ανάμεσα στις κατοικίες και αυτό αντανακλάται στο αρχιτεκτονικό αποτέλεσμα.\nΤο εσωτερικό κάθε κατοικίας περιλαμβάνει τρία υπνοδωμάτια με ιδιωτικό μπάνιο, έναν μεγάλο χώρο καθιστικού και κουζίνα. Κάθε δωμάτιο έχει σχεδιαστεί λαμβάνοντας υπόψιν τον προσανατολισμό και τη θέα. Οι κοινόχρηστοι χώροι ανοίγονται προς μία πισίνα, διαφορετική για κάθε κατοικία, καθώς επίσης και προς μία υπαίθρια κουζίνα. Εκτεταμένες πέργκολες φιλτράρουν το φως του ήλιου, δημιουργώντας έναν ευχάριστο χώρο χαλάρωσης στο εξωτερικό.\nΔημήτρης Μελένος | Κλήμης Κατωγάς


Αυτή η 23χρονη μάλλον θα σου σπάσει τα νεύρα! Ζει το όνειρό της, γυρίζει όλο τον κόσμο και βγάζει λεφτά! - Mad TV\nΑυτή η 23χρονη μάλλον θα σου σπάσει τα νεύρα! Ζει το όνειρό της, γυρίζει όλο τον κόσμο και βγάζει λεφτά!\nΤο όνειρό της ζει η 23χρονη Μπρούκ Σαουγάρντ από την Αυστραλία, αφού κάνει μόνιμες διακοπές και άπειρα ταξίδια γεμίζοντας το προσωπικό της Blog με τις εμπειρίες της! Μάλιστα βγάζει και χρήματα από αυτό!\nΤην ημέρα που αποφοίτησε από το Κολέγιο, αγόρασε ένα εισιτήριο χωρίς επιστροφή με προορισμό το Λονδίνο. Έκτοτε η Σαουγάρντ δεν έχει κοιτάξει πίσω, έχει επισκεφθεί σχεδόν 50 χώρες από όλες τις ηπείρους, ταξιδεύοντας μόνη της.\nΟι φωτογραφίες της, που συνθέτουν το πιο αξιοζήλευτο άλμπουμ διακοπών, έχουν τραβήξει την προσοχή πολλών σε όλο τον κόσμο και η 23χρονη έχει 320.000 followers που παρακολουθούν κάθε βήμα της μέσω των social media.\nΤο blog της, World of Wanderlust, όπου αφηγείται τις ταξιδιωτικές περιπέτειές της και δίνει συμβουλές για ταξίδια στα μέρη τα οποία επισκέπτεται, συγκεντρώνει 950.000 page views το μήνα!\nΕδώ είναι στην Τυνησία\nΗ ίδια μίλησε στη Daily Mail και είπε ότι τον πρώτο καιρό είχε πολύ αυστηρό προγραμματισμό στις μετακινήσεις της και ήξερε τι θα κάνει και πού θα βρίσκεται τουλάχιστον για τους επόμενους τρεις μήνες. Αυτό όμως της φάνηκε πολύ δεσμευτικό κι έτσι προτιμά πλέον να αφήνει τη ζωή να την οδηγήσει.\nΠεζοπορία στη Χιλή\nΤα κακομαθημένα πλούσια σκυλιά του Instagram -Τετράποδα με μαργαριτάρια, γούνες, ταξίδια και… σαμπάνιες!\n«Αποφάσισα πως δεν ήθελα να κάνω σχέδια, είναι πολύ ωραίο να μην ξέρεις τι θα κάνεις την επόμενη εβδομάδα. Πριν λίγες ημέρες κοιμήθηκα χωρίς να ξέρω πού θα βρίσκομαι την επομένη. Σήμερα ξέρω πως πρέπει να είμαι στο Φοίνιξ την επόμενη εβδομάδα, αλλά δεν έχω ιδέα τι θα κάνω έως τότε», λέει.\nΗ Μπρούκ ανέφερε πως το 50% των ταξιδιών της είναι χρηματοδοτούμενα από την ίδια αλλά το άλλο μισό είναι χορηγούμενο από τουριστικά γραφεία, ξενοδοχεία και ταξιδιωτικά γραφεία που την προσκαλούν σε διάφορα μέρη ώστε να γράψει για το ταξίδι της αυτό στο blog της και στα social media.\nΔείτε περισσότερα στην επόμενη σελίδα